Penetapan harga daging lembu tempatan Skim Harga Maksimum Musim Perayaan Aidilfitri tidak tekan peniaga

PUTRAJAYA, 22 April - Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata, dakwaan bahawa penetapan harga daging lembu tempatan di bawah Skim Harga Maksimum Musim Perayaan (SHMMP) Hari Raya Puasa 2021 menekan peniaga, adalah tidak benar.


Pelaksanaan PKPD babitkan 2 buah sekolah di Johor dan Kelantan

KUALA LUMPUR, 22 April- Perintah Kawalan Pergerakan Diperketatkan (PKPD) akan dilaksanakan di dua buah sekolah masing-masing di Johor dan Kelantan berkuat kuasa tengah malam ini hingga 6 Mei.Menteri Kanan Pertahanan, Datuk Seri Ismail Sabri Yaakob memaklumkan, ia membabitkan Sekolah Menengah Kebangsaan Agama (SMKA) Johor Bahru dan Maahad Tahfiz Al-Quran, Al Asriah di Pasir Mas.

Kementerian Kesihatan Malaysia (KKM) melaporkan, peningkatan kes COVID-19 secara mendadak di SMKA Johor Bahru. Sehingga kini, 228 ujian saringan telah dilaksanakan dan daripada jumlah itu, sebanyak 13 kes positif direkodkan.Manakala bagi Maahad Tahfiz Al Quran, 46 saringan dijalankan dan sebanyak 28 kes positif direkodkan.


KPDNHEP jamin bekalan ayam cukup sehingga selepas Aidilfitri

PUTRAJAYA, 22 April - Bekalan ayam dalam negara mencukupi sehingga selepas Aidilfitri.  Jaminan diberi Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi.

Ia susulan perbincangan dengan pengeluar utama ayam dalam negara.

Beliau berkata demikian, selepas mengadakan tinjauan pematuhan peniaga sempena Skim Harga Maksimum Musim Perayaan (SHMMP) di MyFarm Outlet di Putrajaya.  Sementara itu, dua aduan berkenaan kenaikan harga ayam diterima pada hari pertama pelaksanaan SHMMP.

Pada peringkat awal, pihak penguatkuasaan memberi nasihat kepada peniaga supaya mematuhi skim yang ditetapkan.  Sekiranya masih berdegil, tindakan akan dikenakan atas kesalahan menjual barangan harga terkawal melebihi harga maksimum.


Harga siling lembu tempatan: Perlis tidak terima sebarang aduan

KANGAR, 22 April- Tiada sebarang aduan diterima Kementerian Perdagangan Dalam Negeri dan Hal Ehwal Pengguna (KPDNHEP) Negeri berhubung penetapan harga siling daging lembu tempatan setakat ini.Bagaimanapun, bagi peniaga yang mempunyai masalah berkaitan harga yang ditetapkan diminta membuat laporan rasmi kepada KPDNHEP Perlis.

Beliau berkata demikian selepas membuat tinjauan pemeriksaan Skim Harga Maksimum Musim Perayaan Aidilfitri 2021 di Kangar, Perlis.


Kerajaan umum pembayaran Bantuan Khas Kewangan Aidilfitri buat kakitangan awam dan pesara

PUTRAJAYA, 22 April - Penjawat awam gred 56 dan ke bawah termasuk kakitangan kontrak, pegawai sambilan harian serta lantikan di bawah MyStep bakal menerima Bantuan Khas Kewangan Aidilfitri sebanyak RM500.

Manakala untuk pesara kerajaan pula, bantuan berjumlah RM250 akan diberikan.

Pejabat Perdana Menteri dalam kenyataan media memaklumkan, pembayaran bagi bantuan khas ini akan dibuat bersama pembayaran gaji bulan Mei iaitu pada 6 Mei depan.

Ia bakal memberi manfaat lebih dua juta penjawat awam serta pesara di negara ini.

Pengumuman pemberian Bantuan Khas Kewangan pada tahun ini dibuat lebih awal daripada tahun-tahun sebelumnya atas keprihatinan kerajaan bagi membantu penjawat awam membuat persiapan awal menjelang Aidilfitri.

Pemberian itu juga sebagai menghargai jasa dan pengorbanan penjawat awam dalam menggalas tanggungjawab menyampaikan perkhidmatan kepada rakyat terutama semasa negara mengharungi cabaran pandemik COVID-19.


Hapuskan sebarang ketidakseimbangan dalam mendapatkan akses kepada perkhidmatan kesihatan

KANGAR, 22 April- Raja Muda Perlis, Tuanku Syed Faizuddin Putra Jamalullail menyeru semua pihak agar dapat memastikan sebarang ketidakseimbangan dihapuskan dalam mendapatkan akses serta peluang yang sama terhadap perkhidmatan kesihatan.Matlamat ini bertepatan dengan Sambutan Hari Kesihatan Sedunia 2021 yang bertemakan 'Building A Fairer, Healthier World'.

Selain perkhidmatan kesihatan, perkhidmatan utama lain seperti pendidikan, bekalan air bersih dan bekalan elektrik juga menunjukkan yang semua rakyat diberi peluang sama rata untuk akses kepada kemudahan ini. Demikian titah baginda pada sambutan Hari Kesihatan Sedunia peringkat Majlis Agama Islam dan Adat Istiadat Melayu Perlis (MAIPs) di Masjid Tuanku Syed Putra Jamalullail (MTSPJ) Kangar. Hari Kesihatan Sedunia disambut pada 7 April setiap tahun dimana sambutan yang diadakan mempunyai tema berbeza bagi meningkatkan kesedaran masyarakat mengenai isu-isu semasa kesihatan global. Di majlis yang sama, baginda turut menyampaikan bantuan agihan zakat MAIPs dan juga pek makanan kepada 30 orang asnaf dan turut menyaksikan penyerahan seribu pek makanan untuk berbuka puasa sumbangan Pertubuhan Kebajikan Mohd Chan.


KPDNHEP jamin bekalan ayam cukup sehingga Aidilfitri

PUTRAJAYA, 22 April - Kementerian Perdagangan Dalam Negeri Dan Hal Ehwal Pengguna (KPDNHEP) memberi jaminan bekalan ayam mencukupi sehingga selepas Aidilfitri.  Menterinya, Datuk Alexander Nanta Linggi berkata, pengguna tidak perlu bimbang kerana kementerian sudah mengadakan perbincangan dengan beberapa pengeluar ayam terbesar dan mereka memberi jaminan bekalan mencukupi.

Beliau bercakap kepada media selepas mengadakan tinjauan ke atas pematuhan peniaga sempena Pelaksanaan Skim Harga Maksimum Musim Perayaan Hari Raya Puasa (SHMMP) 2021 di MyFarm Outlet di Putrajaya.

SHMMP 2021 dilancarkan di seluruh negara bermula semalam sehingga 30 hari iaitu 22 hari sebelum Hari Raya, Hari Raya Pertama dan 7 hari selepas itu.  Sementata itu, Datuk Alexander berkata, pada hari pertama pelaksanaan SHMMP, KPDNHEP menerima dua aduan berkenaan kenaikan harga ayam.  Katanya, pada peringkat awal pihak penguatkuasa memberi nasihat kepada peniaga supaya mematuhi skim yang ditetapkan.  Katanya, sekiranya masih berdegil mereka akan dikenakan tindakan atas kesalahan menjual barangan harga terkawal melebihi harga maksimum.


17 rumah musnah dalam kebakaran di Putatan

PUTATAN, 22 April - Sebanyak 17 buah rumah jenis tidak kekal di Jalan Lok Kawi Lama, Kampung Dumpil, Putatan musnah dalam kebakaran, malam tadi.

Pusat Penempatan Sementara dibuka di Dewan Sri Keramat untuk menempatkan penduduk terjejas.

Pusat Gerakan Operasi, Jabatan Bomba dan Penyelamat Sabah dalam satu kenyataan menjelaskan, 30 anggota dari Balai Bomba Penampang dan Kota Kinabalu, digegaskan ke lokasi kejadian sejurus menerima panggilan kecemasan pada pukul 10.19 malam.

Kebakaran dapat dikawal dalam masa 30 minit dan operasi tamat sepenuhnya dua jam kemudian.

Tiada kecederaan atau kemalangan jiwa dilaporkan dan punca dan anggaran kerugian masih dalam siasatan.


PM lancar TIM 2021-2030

PUTRAJAYA, 22 April - Kerangka Pelan Transformasi Industri Mineral Negara 2021-2030 (TIM 2021- 2030) merupakan agenda baharu negara yang akan menjadi rujukan utama semua pihak berkepentingan bagi memastikan industri mineral dapat dibangunkan secara holistik.  Menurut Perdana Menteri Tan Sri Muhyiddin Yassin, kerajaan amat komited dalam memastikan pelan ini berjaya mencapai matlamat khususnya bagi mengangkat kembali industri mineral menjadi salah satu penyumbang utama kepada ekonomi negara.

Kerangka yang dibangunkan Kementerian Tenaga dan Sumber Asli itu menggariskan lima teras utama.

Merangkumi tadbir urus dan perundangan, pembangunan rantaian nilai industri mineral, inventori dan pemetaan sumber mineral, teknologi dan inovasi serta pembangunan modal insan.  Jelas Perdana Menteri, seiring kemajuan pesat dalam era Revolusi Industri 4.0, permintaan terhadap pelbagai jenis mineral terus meningkat secara drastik.  Manakala, teknologi untuk masa hadapan terus bergantung kepada input mineral yang tinggi termasuk bagi pembuatan produk menangani perubahan iklim seperti panel solar, kincir angin, kenderaan elektrik dan storan penyimpanan tenaga.

Perdana Menteri berucap dalam Majlis Pelancaran TIM 2021-2030 di Putrajaya.  Pada tahun 2030, kerajaan mensasarkan sumbangan industri mineral kepada Keluaran Dalam Negara Kasar akan meningkat kepada RM29 bilion.  Beliau juga yakin Malaysia dapat meningkatkan daya saing industri mineral agar setanding dengan industri di negara-negara perlombongan yang maju antaranya Amerika Syarikat, Perancis, Jepun, China, Australia dan Kanada.  Namun, sasaran itu memerlukan kerjasama erat antara kerajaan, industri, akademia, pertubuhan dan masyarakat umum.


Akses kepada perkhidmatan kesihatan, hapuskan sebarang ketidakseimbangan

KANGAR, 22 April - Raja Muda Perlis, Tuanku Syed Faizuddin Putra Jamalullail menyeru semua pihak agar dapat memastikan sebarang ketidakseimbangan dihapuskan dalam mendapatkan akses serta peluang yang sama terhadap perkhidmatan kesihatan.

Matlamat ini bertepatan dengan Sambutan Hari Kesihatan Sedunia 2021 yang bertemakan “Building A Fairer, Healthier World”.

Selain perkhidmatan kesihatan, perkhidmatan utama lain seperti pendidikan, bekalan air bersih dan bekalan elektrik juga menunjukkan yang semua rakyat diberi peluang sama rata untuk akses kepada kemudahan ini.

Demikian titah baginda pada sambutan Hari Kesihatan Sedunia peringkat  Majlis Agama Islam dan Adat Istiadat Melayu Perlis (MAIPs) di Masjid Tuanku Syed Putra Jamalullail (MTSPJ) Kangar.

Hari Kesihatan Sedunia disambut pada 7 April setiap tahun dimana sambutan yang diadakan mempunyai tema berbeza bagi meningkatkan kesedaran masyarakat mengenai isu-isu semasa kesihatan global.

Di majlis yang sama, baginda turut menyampaikan bantuan agihan zakat MAIPs dan juga pek makanan kepada 30 orang asnaf dan turut menyaksikan penyerahan seribu pek makanan untuk berbuka puasa sumbangan Pertubuhan Kebajikan Mohd Chan.


APMM Terus momentum operasi sepanjang bulan Ramadan dan Syawal kawal perairan negara

JOHOR, 22 April - Agensi Penguatkuasaan Maritim Malaysia, APMM Johor meneruskan momentum operasi sepanjang bulan Ramadan dan Syawal tahun ini. Pengarah Maritim Johor, Laksamana Pertama Maritim Nurul Hizam Zakaria berkata, ketika ini semua anggota masih bertugas secara bergilir-gilir, sehingga Hari Raya Aidilfitri nanti. Selain penugasan 200 anggotanya, Maritim juga menggerakkan asetnya melibatkan 3 kapal dan 4 bot bagi mengawal perairan Negeri Johor.

Beliau sebelum itu bersama media Johor, berkongsi pengalaman bertugas semasa bulan Ramadan dan berbuka puasa di atas kapal. Sepanjang Op Jangkar Haram, sebanyak 55 buah kapal telah ditahan termasuk satu tangkapan terbaharu semalam. Penahanan itu melibatkan 10 orang krew kapal warga Indonesia yang bersauh sekitar 14 batu Nautika Timur Tanjung Siang Johor. Kes disiasat mengikut seksyen 491B (1) (L) Ordinan Perkapalan Saudagar 1952 dan Seksyen 361 (6) ordinan sama kerana gagal mengemukakan dokumen kebenaran bersauh dan gagal mempamerkan polisi-polisi insurans daripada Jabatan Laut Malaysia ketika diperiksa.


JAKIM prihatin bantu institusi pondok, tidak pernah abaikan

PUTRAJAYA, 22 April - Institusi pondok tidak pernah diabaikan malah sentiasa mendapat perhatian pihak kerajaan.  Jabatan Kemajuan Islam Malaysia (JAKIM) menerusi satu kenyataan menjelaskan, kerajaan menyediakan peruntukan setiap tahun, khusus bagi meningkatkan institusi pondok melalui agensi ini.

Antaranya ialah pemberian one-off sebanyak RM50 juta diperuntukan pada tahun 2017 dan 2018 serta RM25 juta pada tahun 2019 dan 2020.  Selain itu, pihak Kerajaan juga turut menyediakan peruntukan RM29 juta bagi tahun 2021 melalui Kementerian Pengajian Tinggi (KPT) untuk program TVET bagi pelajar pondok dan tahfiz antaranya inisiatif Pendidikan Islam dan pembelajaran sepanjang hayat.  Bantuan Awal Persekolahan secara one-off setiap tahun bagi pelajar di institusi pondok berdaftar turut disediakan.  Inisiatif Tabung Musaadah COVID-19 yang diwujudkan di bawah Jabatan Perdana Menteri (Hal Ehwal Agama) telah menyumbangkan lebih RM400,000 kepada 33 buah pondok yang terjejas sepanjang pandemik COVID-19 di seluruh negara.


COVID-19: 27 sekolah di Johor ditutup

JOHOR, 22 April - Di Johor, Sebanyak 27 sekolah terpaksa ditutup setelah merekodkan kes positif COVID-19 dalam kalangan petugas dan pelajarnya.

Ia melibatkan 10 sekolah agama manakala 17 lagi merupakan sekolah kebangsaan, sekolah menengah dan sekolah jenis kebangsaan.

Pengerusi Jawatankuasa Pendidikan, Penerangan, Warisan dan Budaya negeri, Mazlan Bujang berkata kesemua 17 sekolah di bawah Kementerian Pendidikan itu ditutup secara berperingkat.

Penutupan selama seminggu itu jelasnya bagi memberi laluan kepada ujian calitan COVID-19 ke atas semua pihak terlibat selain kerja-kerja sanitasi.

orang ramai tidak perlu bimbang kerana keadaan masih terkawal. Beliau berkata demikian sebagai mengulas senarai 29 sekolah yang tular di media sosial kerana kononnya telah mencatatkan kes positif COVID-19 baharu.


Bazar Ramadan Bukit nyamuk diarah tutup

KEDAH, 22 April - Bazar Ramadan Bukit Nyamuk di Kuala Nerang, Padang Terap menjadi bazar ramadan pertama di Kedah yang diarah tutup kerana gagal mematuhi SOP ditetapkan Majlis Keselamatan Negara, MKN.

Arahan penutupan itu dilakukan Majlis Daerah Padang Terap, MDPT .

Yang Dipertua MDPT, Datuk Md Shuhaimi Abdul Rahman berkata tindakan itu dibuat bagi mengekang penularan wabak COVID-19 di daerah itu.

antara SOP yang gagal dipatuhi penganjur, peniaga dan pengunjung termasuk tiada kaunter saringan atau pemeriksaan suhu terhadap peniaga dan pengunjung bazar serta tiada kawalan keluar masuk pelanggan ke tapak bazar.

Selain itu, tiada rekod pendaftaran masuk secara manual mahupun melalui aplikasi MySejahtera.

Turut dikenal pasti, peniaga dan pengunjung tidak memakai pelitup separuh muka, cecair pembasmi kuman tidak disediakan kepada pengunjung bazar selain tiada penjarakan fizikal antara pengunjung.

Arahan penutupan tersebut dibuat sehingga pihak terlibat patuh kepada SOP yang ditetapkan.


Dakwaan wajib "LIKE" dan "SHARE" libatkan KKMM tidak benar

PUTRAJAYA, 21 April - Kementerian Komunikasi dan Multimedia (KKMM) menafikan dakwaan di laman sosial, kononnya wujud arahan mewajibkan semua kakitangan KKMM untuk 'LIKE' dan 'SHARE' akaun media sosial Menteri dan Timbalan Menteri.

Menerusi satu kenyataan media, KKMM menegaskan, tiada sebarang arahan dikeluarkan oleh menteri berkaitan perkara itu.

KKMM mengambil maklum status yang dimuat naik di laman Facebook berhubung perkara itu, yang tular sejak semalam.

Pihak kementerian sentiasa menggalakkan penyertaan kakitangan untuk bersama menyokong hebahan maklumat kepada khalayak, termasuk melalui platform media sosial.


Warga asing terkandas selepas 12 April perlu mohon pas khas untuk tinggal sementara

PUTRAJAYA, 21 April - Warga asing yang yang terkandas selepas 21 April ini atas faktor ketiadaan penerbangan dan situasi pandemik COVID-19, boleh memohon pas khas bagi membolehkan mereka berada di negara ini sementara menunggu tiket penerbangan ke negara asal.

Menurut Ketua Pengarah Imigresen, Datuk Khairul Dzaimee Daud, permohonan pas khas itu, perlu disertakan surat pengesahan daripada kedutaan, tiket penerbangan, bukti kemampuan kewangan dan alamat terkini.

Pemohon juga diwajibkan hadir ke Pejabat Imigresen mengikut janji temu yang ditentukan melalui Sistem Janji Temu Dalam Talian (STO).

Datuk Khairul Dzaimee bercakap pada sidang media khas di Putrajaya.

Pada 12 April lalu, Jabatan Imigresen memaklumkan warga asing dengan Pas Lawatan Sosial (PLS) yang tamat tempoh, perlu meninggalkan Malaysia, sebelum atau pada 21 April 2021.


Projek solar Perak dibangunkan di Bikam dengan pelaburan RM150 juta

IPOH, 21 April- Kerajaan Perak menerusi Perbadanan Kemajuan Negeri Perak (PKNP) melancarkan Projek Solar Perak, bagi meneroka peluang meningkatkan penggunaan tenaga boleh diperbaharui.Menteri Besar, Datuk Saarani Mohamad berkata, inisiatif pertama melalui Gading Kencana Sendirian Berhad, melibatkan nilai pelaburan RM150 juta.

Projek solar keempat Gading Kencana di Perak itu, akan dibangunkan di kawasan seluas 42.8 hektar di Bikam.  Datuk Saarani ditemui media, selepas menyaksikan Majlis Menandatangani Perjanjian Inisiatif Projek Solar Perak antara PKNP dan Gading Kencana, di Ipoh.


Pelaksanaan PICK, Khairy terbuka untuk dikritik,disiasat

KUALA LUMPUR, 21 April - "Terbuka untuk disoal, dikritik dan disiasat" demikinan kenyataan Menteri Penyelaras Program Imunisasi COVID-19 Kebangsaan (PICK) Khairy Jamaluddin berhubung pelaksanaan program vaksinasi terbesar negara.

Khairy berkata demikian merujuk tuntutan Ketua Pembangkang Datuk Seri Anwar Ibrahim supaya siasatan bebas dilakukan di bawah Parlimen terhadap program tersbeut serta perolehan vaksin.

Mengulas lanjut,beberapa kontrak pembelian vaksin telahpun didedahkan sepenuhnya kepada Jawatankuasa Kira-Kira Wang Negara (PAC) Parlimen pada 5 Januari lepas.

Pendedahan tersebut adalah bersekali dengan jadual penghantaran dan harga yang dibayar.

Beliau berkata antara ahli PAC yang hadir dan memperhalusi kontrak perolehan vaksin pada hari tersebut adalah Ahli Parlimen Permatang Pauh Nurul Izzah.

Sesi libat urus bersama ahli Dewan Rakyat pembangkang juga telah diadakan pada 19 Mac lepas namun Datuk Seri Anwar tidak hadir pada sesi tersebut.

Berhubung dakwaan kerajaan negeri Selangor terpaksa menunggu lama bagi mendapat kelulusan membeli vaksin COVID-19 pula, Khairy berkata ia adalah tidak benar kerana tiada permohonan rasmi dibuat oleh kerajaan negeri itu setakat ini.

Mengenai Sarawak pula, Khairy berkata beliau telah mengadakan beberapa sesi libat urus dengan Timbalan Ketua Menteri Datuk Amar Douglas Unggah Embas dan memaklumkan bahawa bekalan kerajaan Persekutuan mencukupi untuk menampung keperluan pelaksanaan program imunisasi di Sarawak.


COVID-19: 11 kluster baharu dikenal pasti

PUTRAJAYA, 21 April - Sebelas kluster baharu dikenal pasti hari ini, melibatkan negeri Johor, Selangor, Kedah, Melaka, Sarawak, Pulau Pinang, dan Putrajaya.

Ia meliputi empat kluster pendidikan termasuk tiga kluster sekolah, tiga kluster komuniti, dua kluster tempat kerja, serta masing-masing satu kluster keagamaan dan kluster pusat tahanan.

Kluster Pendidikan ialah Kluster Jalan Anggerik 21 di Johor, Kluster Pengkalan Batik di Melaka, Kluster Anggerik Cempaka di Kedah dan Kluster Jalan Langat Ceria di Selangor.

Tiga kluster komuniti pula dikesan di Sarawak iaitu Kluster Sungai Lemayong, Kluster Duranda Emas dan Kluster Taman Mesra Bako.

Sementara itu, Kluster tempat kerja dikesan di Pulau Pinang iaitu kluster Pintasan Kampung Jawa, dan Kluster Putra Tiga di Putrajaya.

Bagi Kluster Pusat Tahanan ia dikesan di Johor iaitu Kluster Pagar Siput Dua.

Manakala Kluster Keagamaan dikesan di Pulau Pinang iaitu Kluster Jalan Perai Jaya.


COVID-19: 83 kluster libatkan Sektor Pendidikan

PUTRAJAYA, 21 April - Sebayak 83 kluster COVID-19 dengan 4,868 kes melibatkan Sektor Pendidikan yang telah dilaporkan oleh CPRC Kebangsaan, Kementerian Kesihatan (KKM).

Menurut Menteri Kesihatan, Datuk Seri Dr. Adham Baba, kes tersebut direkodkan sejak 1 Januari hingga semalam.

Jelasnya daripada 83 kluster tersebut, sebanyak 49 kluster dengan 2,617 kes adalah masih aktif.

Manakala 34 kluster dengan 2,251 kes telah diisytiharkan tamat.

Sementara itu, daripada jumlah kluster tersebut juga, 39 kluster dengan 1,420 kes melibatkan sub-kategori Sekolah/ Institusi Kementerian Pendidikan.

Manakala 19 kluster dengan 1,870 kes melibatkan sub-kategori Pendidikan Tinggi dan 25 kluster dengan 1,578 kes melibatkan sub-kategori Pendidikan Lain.

KKM menyambut baik komitmen semua Sektor Pendidikan dalam memastikan para pelajar dan pelatih tidak ketinggalan mengikuti pembelajaran dan latihan secara berterusan dalam keadaan yang selamat.

Bagaimanapun jelasnya, KKM mengingatkan semua pihak untuk sentiasa mematuhi prosedur operasi standard (SOP) dalam menangani penularan COVID-19.


Aidilfitri: PDRM sedia laksana SOP periksa rumah ke rumah

IPOH, 21 April - Polis Diraja Malaysia (PDRM) bersiap sedia untuk menjalankan pemeriksaan rumah ke rumah seperti tahun lepas sempena Hari Raya Aidilfitri ini bagi memastikan tiada aktiviti rentas negeri tanpa kebenaran.

Pengarah Keselamatan Dalam Negeri dan Ketenteraman Awam, Bukit Aman, Datuk Seri Abd Rahim Jaafar berkata strategi yang sama itu dijangka akan digunakan dan ditambah baik memandangkan larangan rentas negeri masih berkuat kuasa sehingga kini.

Beliau berkata demikian pada sidang media selepas melancarkan Buku 69 Komando: Lahad Datu Mac 2013 yang mengisahkan pengorbanan anggota semasa peristiwa itu di Kem Briged Utara Pasukan Gerakan Am (PGA) Ulu Kinta, Ipoh.

Tahun lepas Menteri Kanan (Pertahanan), Datuk Seri Ismail Sabri Yaakob berkata, polis memeriksa rumah ke rumah semasa perayaan Aidilfitri dan sekiranya terdapat banyak kenderaan di laman rumah, pihak polis akan melakukan semakan.

Beliau menjelaskan prosedur operasi standard (SOP) baharu yang hanya membenarkan perjalanan rentas negeri pada Isnin hingga Khamis, tidak termasuk bagi kes kecemasan dan kematian berikutan ramai pihak salah faham mengenai pengumuman mengenainya Isnin lepas.

Mereka yang mempunyai kes kecemasan, kematian dan sebagainya masih dibenarkan pada Jumaat hingga Ahad dan sesiapa yang mempunyai urusan kerja pada hujung minggu juga perlu mengemukakan surat sokongan untuk memperoleh kebenaran rentas negeri.


PKP di seluruh Kelantan

KUALA LUMPUR, 21 April - Seluruh Kelantan kini di bawah Perintah Kawalan Pergerakan (PKP).

Ini kerana Jeli, Kuala Krai dan Gua Musang menjadi jajahan terbaharu di kenakan perintah berkenaan bermula esok.

Kenyataan Menteri Kanan Pertahanan, Datuk Seri Ismail Sabri Yaakob menyebut, pelaksanaan itu bagi memastikan pergerakan penduduk di lokaliti berkenaan dapat dikawal bagi mengelakkan penularan jangkitan COVID-19 ke kawasan lain.

Kenyataan turut menyebut, Kementerian Kesihatan, telah melaporkan peningkatan kes positif COVID-19, secara mendadak di Kelantan melibatkan tiga jajahan itu.

KKM melaporkan terdapat peningkatan kes aktif sebanyak 83.9 peratus dalam tempoh 14 hari iaitu daripada 18 kes kepada 112 kes dengan ketiga-tiga jajahan berkenaan bertukar kepada zon merah.

Selepas membuat penilaian risiko bersama pelbagai agensi dalam Jawatankuasa Teknikal PKP dan atas nasihat KKM, pelaksanaan PKP di tiga jajahan itu berkuat kuasa sehingga 29 April ini.

Sebelum ini 7 jajahan telah dikenakan PKP bermula 16 April lepas.


COVID-19: Masjid mukim, surau, musolla di Kelantan diarah tutup

KOTA BHARU, 21 April- Bermula hari ini, kesemua masjid mukim, surau dan musolla diarahkan tutup untuk semua aktiviti termasuk solat Jumaat, fardu dan solat sunat Tarawih sehingga suatu tarikh yang akan dimaklumkan kelak.

Yang Dipertua Majlis Agama Islam dan Adat Istiadat Melayu Kelantan, Tengku Tan Sri Mohamad Rizam Tengku Abdul Aziz menerusi satu kenyataan media memaklumkan, arahan itu sudah mendapat perkenan Sultan Kelantan, Sultan Muhammad V.Majlis Agama Islam dan Adat Istiadat Melayu Kelantan (MAIK) berharap semua pihak memberi kerjasama dan tindakan sewajarnya akan diambil terhadap mereka yang gagal mematuhi arahan atau Prosedur Operasi Standard (SOP) ditetapkan.


Kebakaran perkampungan setinggan, kira-kira 30 buah rumah musnah

BATU SAPI, 21 April- Kira-kira 30 buah rumah di perkampungan setinggan Sundang Laut, Sandakan musnah dalam kebakaran pagi tadi.

Bagaimanapun tiada kecederaan dan kemalangan jiwa dilaporkan. Sementara punca dan jumlah kerugian masih dalam siasatan.

Mangsa yang ditemui reda dengan insiden dan bersyukur kerana kesemua ahli keluarga terselamat walaupun kini tinggal sehelai sepinggang.

Sementara itu, ketika ditemui media, Ketua Jabatan Bomba dan Penyelamat Malaysia (JBPM) Zon Sandakan, Penguasa Bomba Martin Thomas berkata, pihaknya menerima panggilan kecemasan pada pukul 7:55 pagi.Seramai 40 anggota termasuk pegawai kanan dikejarkan ke lokasi bersama empat buah jentera dan kenderaan utiliti.Kebakaran berjaya dikawal daripada merebak ke rumah berhampiran kira-kira pukul 9:17 pagi.Operasi turut dibantu Pasukan Bomba Sukarela Karamunting, Polis Diraja Malaysia (PDRM), Angkatan Pertahanan Awam Malaysia (APM), Kementerian Kesihatan Malaysia (KKM), Jabatan Sukarelawan Malaysia (RELA), Majlis Perbandaran Sandakan (MPS) dan Pasukan Keselamatan I.O.I.


Masjid mukim, surau dan musolla ditutup untuk semua aktiviti - Kelantan

KOTA BHARU, 21 April - Di Kelantan, bermula hari ini ke semua masjid mukim, surau dan musolla diarahkan tutup untuk semua aktiviti termasuk solat Jumaat, fardu dan solat sunat tarawih sehingga suatu tarikh yang akan dimaklumkan kelak.

Yang Dipertua Majlis Agama Islam dan Adat Istiadat Melayu Kelantan, Tengku Tan Sri Mohamad Rizam Tengku Abdul Aziz menerusi satu kenyataan media memaklumkan, arahan itu sudah mendapat perkenan Sultan Kelantan, Sultan Muhammad Kelima.

MAIK berharap semua pihak memberi kerjasama dan tindakan sewajarnya akan diambil terhadap mereka yang gagal mematuhi arahan atau SOP ditetapkan.


MAIPs agih RM4.157 juta bantuan fitrah

ARAU, 21 April - Majlis Agama Islam dan Adat Istiadat Melayu Perlis (MAIPs) mengagihkan sumbangan sebanyak RM4.157 juta kepada golongan asnaf berupa Bantuan Fitrah.

Bantuan diagihkan kepada lima zon dan setiap zon menerima kira-kira RM800,000 sehingga RM900,000.

Raja Muda Perlis, Tuanku Syed Faizuddin Putra Jamalullail berkenan menyempurnakan ‘Majlis Simbolik Penyerahan Bantuan Zakat Fitrah MAIPs tahun 1442 Hijrah.

Majlis diadakan sempena program Imarah Ramadan di Masjid Muhammadiyah Guar Gajah, Arau.

Agihan akan dijalankan sepanjang Ramadan ini kepada 10,394 orang penerima yang telah dikenal pasti.


Motosikal bertembung dan terbakar, penunggang parah dan melecur

PASIR SALAK, 21 April - Dua lelaki cedera parah apabila motosikal ditunggang mereka terbakar dalam kemalangan di Kilometer 12, Jalan Bota Kiri – Teluk Sena, Pasir Salak, Perak, semalam.

Mangsa, Ahmad Tarmize Abdul Kadir, 36 tahun melecur seluruh badan manakala seorang lagi mangsa warga Pakistan, Khan Imtiaz 29 tahun, melecur di bahagian kaki, tangan dan kepala.

Menurut Ketua Polis Daerah Perak Tengah, Superintendan Barudin Wariso, kemalangan 6.30 petang itu berlaku apabila motosikal ditunggangi Khan Imtiaz yang sedang keluar simpang melanggar motosikal Ahmad Tarmize.

Pelanggaran menyebabkan motosikal terbakar, namun menjadi lebih serius apabila minyak petrol dibawa Ahmad Tarmizie dalam raga motosikalnya disambar api.

Mangsa kemudian dihantar ke Hospital Changkat Melintang.

Punca kemalangan dipercayai cuai ketika keluar simpang dan kes disiasat bawah Seksyen 43(1) Akta Pengangkutan Jalan 1987.


NAFAS tangani isu kelewatan agihan benih padi segera

PUTRAJAYA, 21 April - Isu kelewatan penyaluran benih padi kepada petani-petani akan ditangani pihak Pertubuhan Peladang Kebangsaan (NAFAS) sebelum musim penanaman padi.

Jelas Menteri Pertanian dan Industri Makanan, Datuk Seri Dr. Ronald Kiandee, ketika ini stok benih yang dipohon golongan itu amat kurang.

Beliau optimis isu itu tidak akan menganggu pengeluaran hasil tanaman pada musim akan datang.

Datuk Seri Dr. Ronald berkata demikian pada Majlis Pengagihan bubur lambuk di Putrajaya.


40% Kurang penumpang perkhidmatan Komuter

KUALA LUMPUR, 21 April - Kira-kira 40% direkodkan penurunan penumpang Keretapi Tanah Melayu Berhad KTMB meliputi perkhidmatan di Lembah Klang pada musim COVID-19 ini.

Situasi semasa penggunaannya dijangka tidak akan berubah menjelang hujung tahun ini.

Jelas Ketua Pegawai Operasi KTMB Mohd Zain Mat Taha, penggunaan komuter tahun lalu direkodkan hanya 25,000 pengguna sehari sahaja berbanding 2019 dengan 65,000 pengguna sehari sebelum Pandemik COVID-19 melanda.

Beliau yakin akan berlaku peningkatan semula apabila orang ramai menggunakan perkhidmatan komuter untuk urusan seharian mereka

Ini tertumpu di kawasan Perintah Kawalan Pergerakan Bersyarat PKPB di Selangor dan di ibu negara selaras tindakan kerajaan membenarkan kehadiran 100% pekerja bagi sektor awam dan swasta.

Beliau ditemui media selepas majlis memeterai memorandum perjanjian persefahaman MOU KTMB dengan syarikat perkhidmatan e-hailing Mycar di ibu negara.


Notis Amaran: 2 Bazar Ramadan di Penaga dan Pekan, Kepala Batas

KEPALA BATAS, 21 April - 2 notis amaran telah dikeluarkan Majlis Bandaraya Seberang Perai (MBSP) ke atas dua bazar Ramadan di Penaga dan Pekan, Kepala Batas  Ia susulan kegagalan penganjur memastikan pengunjung serta peniaga mematuhi Prosedur Operasi Standard (SOP) yang ditetapkan.

Ketua Polis Daerah Seberang Perai Utara (SPU), ACP Noorzainy Mohd Noor berkata antara kesalahan melibatkan kegagalan pematuhan SOP adalah seperti gagal menjaga penjarakan fizikal dan jumlah pekerja melebihi had yang ditetapkan iaitu hanya 2 orang sahaja untuk 1 gerai.

notis amaran serta merta itu dikeluarkan bagi memastikan penganjur menambahbaik SOP dan sekiranya gagal tindakan penutupan akan dilakukan.  kedua-dua bazar tersebut akan ditutup jika tidak ada sebarang tindakan daripada pihak penganjur dalam menambahbaik pematuhan SOP.  Difahamkan, sebanyak 19 bazar Ramadan dan Aidilfitri dibenarkan beroperasi sepanjang bulan Ramadan ini.  Beliau berkata demikian ketika membuat pemantauan di bazar Penaga, Kepala Batas.


Pekerja tempatan terima imbuhan tinggi jika bekerja dalam sektor perladangan

KAJANG, 21 April - Susulan pelaksanaan Perintah Kawalan Pergerakan (PKP), sektor perladangan terutamanya sawit masih mengalami kekurangan tenaga kerja.

Ia berikutan kekurangan tenaga buruh asing dan penglibatan pekerja tempatan masih rendah.

Menteri Perusahaan Perladangan dan Komoditi, Datuk Dr. Mohd Khairuddin Aman Razali, menjelaskan pekerja tempatan akan menerima imbuhan yang tinggi sekiranya bekerja di sektor berkenaan.

Pelbagai langkah diambil oleh pihak kementerian dan kerajaan bagi menggalakkan penglibatan golongan belia dalam industri sawit.

Selain itu, beliau turut meminta pihak media memainkan peranan berhubung faedah yang bakal diterima oleh pekerja tempatan dalam industri tersebut.


Pelajar Matrikulasi dikompaun, tiada unsur penganiayaan

BATU GAJAH, 21 April - Tiada unsur penganiayaan berkaitan isu enam pelajar Kolej Matrikulasi Gopeng, Perak yang dikompaun penguat kuasa kesihatan kerana tidak memakai pelitup muka.  Sebaliknya, pihak penguat kuasa hanya menjalankan tugas bagi mengekang penularan wabak COVID-19.

Pengerusi Jawatankuasa Kesihatan, Sains, Alam Sekitar dan Teknologi Hijau negeri, Mohd Akmal Kamaruddin berkata, bagaimanapun, kompaun paling minimum akan dikenakan terhadap enam pelajar tersebut.  Dalam masa sama, beliau berkata, pihaknya akan membantu pelajar-pelajar tersebut bagi membayar kompaun yang dikenakan.

Beliau menjelaskan perkara itu kepada media semasa Majlis Pelancaran Operasi Keselamatan Makanan Peringkat Negeri Perak di Bazar Ramadan Dataran Orkid, Batu Gajah, Perak.


Pekhidmat rumah tangga terima perlindungan PERKESO bermula 1 Jun

KUALA LUMPUR, 21 April - Bermula 1 Jun, golongan pekhidmat rumah tangga termasuk pembantu rumah dan pengasuh akan mendapat manfaat perlindungan keselamatan sosial oleh Pertubuhan Keselamatan Sosial (PERKESO).

Menteri Sumber Manusia, Datuk Seri M. Saravanan berkata kerajaan prihatin dengan nasib pekerja sektor informal yang turut terkesan akibat pandemik COVID-19.

Seperti tertakluk di bawah Akta Keselamatan Sosial Pekerja 1969, Akta 4 dan Akta Sistem Insurans Pekerjaan 2017, Akta 800.

Pekhidmat rumah tangga berstatus warganegara dan pemastautin tetap yang mencarum dengan PERKESO, akan dilindungi oleh Skim Bencana Pekerjaan dan Skim Keilatan di bawah Akta 4 serta Sistem Insurans Pekerjaan di bawah Akta 800.

Beliau bercakap dalam sidang media semasa menghadiri Majlis Iftar PERKESO berlangsung di ibu negara.

Secara keseluruhan, Malaysia mempunyai seramai 104,400 pekhidmat rumah tangga.

Merangkumi 15,000 orang berstatus warganegara dan pemastautin tetap, selain 89, 400 warga asing.


Semua keputusan ujian COVID-19 wajib dimuat naik ke SIMKA

PUTRAJAYA, 21 April - Semua keputusan ujian COVID-19 yang dijalankan sama ada di klinik kesihatan kerajaan, hospital, mahupun fasiliti perkhidmatan kesihatan swasta, wajib dimuat naik ke dalam Sistem Informasi Makmal Kesihatan Awam (SIMKA).

Menurut kenyataan Ketua Pengarah Kesihatan, Tan Sri Dr Noor Hisham Abdullah, setiap negara perlu memastikan semua data seharian COVID-19 dan data klinikal kes COVID-19 adalah tepat dan sahih

Sistem pengurusan data yang digunakan perlulah telus dan mempunyai integriti.

Sistem ini sentiasa dipantau oleh KKM melalui Pejabat Kesihatan Daerah (PKD), Jabatan Kesihatan Negeri (JKN), dan Makmal Kesihatan Awam Kebangsaan (MKAK) bagi memastikan tindakan susulan sewajarnya dapat diambil.

Data dari semua negeri diterima selewat-lewatnya pada jam 12 tengah hari oleh pasukan pengurusan data di CPRC Kebangsaan.

Seterusnya data ini dianalisa dan diverifikasi sebelum ianya didaftarkan.

Semua anggota kesihatan yang terlibat dalam pengurusan data di peringkat daerah sehingga ke peringkat kebangsaan adalah tertakluk kepada undang-undang berkaitan dan diwajibkan untuk menjaga kerahsiaan data pesakit-pesakit COVID-19.

Oleh itu tidak timbul sebarang kesangsian terhadap sistem pengurusan data COVID-19 dan juga data harian yang dikongsikan KKM kepada umum.


Proklamasi Darurat: Jangan buat tafsiran ikut selera sendiri

PUTRAJAYA, 21 April - Majlis Peguam Malaysia serta semua pengamal undang-undang disaran bertindak mengikut lunas undang-undang termasuk ketika memberi kefahaman serta pencerahan sesuatu perkara kepada masyarakat.

Menteri di Jabatan Perdana Menteri Parlimen dan Undang-Undang Datuk Seri Takiyuddin Hassan berkata, kerajaan dukacita apabila terdapat sesetengah pihak cuba membuat tafsiran tentang undang-undang mengikut selera sendiri, seolah-olah bertujuan meraih populariti dalam kalangan rakyat.

Menerusi kenyataan beliau berkata, sebagai badan profesional Majlis Peguam diyakini tetap mendokong prinsip keadilan dan kedaulatan negara serta akan terus menentang usaha-usaha memesongkan kehendak undang-undang.

Ia terutamanya ketika negara sedang berada dalam keadaan getir dengan penularan berterusan wabak COVID-19.

Pada masa ini, negara berada dalam suasana darurat dari segi undang-undang apabila Yang di-Pertuan Agong berpuas hati bahawa suatu darurat besar sedang berlaku yang mengancam keselamatan, ekonomi dan ketenteraman awam di dalam persekutuan.

Maka berdasarkan peruntukan Perkara 150(1), Baginda telah mengisytiharkan Proklamasi Darurat pada 11 Januari berkuatkuasa sehingga 1 Ogos depan.

Untuk itu diharap langkah kerajaan yang menumpukan aspek-aspek kesihatan, ekonomi dan sosial difahami sepenuhnya demi kebaikan individu, komuniti dan negara keseluruhannya.


Sambutan dingin daftar suntikan vaksin, sasaran kelompok imuniti 70% sukar dicapai

KUALA LUMPUR, 20 April - Pelbagai langkah perlu diambil kerajaan dalam memastikan rakyat mendaftar untuk mendapatkan suntikan vaksin.

Pengerusi Ikatan Komuniti Selamat, Tan Sri Lee Lam Thye dalam kenyataan media menegaskan, jumlah pemberian dos pertama dan kedua ketika ini dianggap sukar mencapai sasaran kelompok imuniti sebanyak 70%.

Sehingga Ahad lalu, jumlah mereka yang mendaftar untuk Program Imunisasi COVID-19 Kebangsaan ialah hampir sembilan juta orang atau 37.1% daripada yang disasarkan.

Dan dalam tempoh sama, lebih 700,000 individu telah menerima dos pertama, menjadikan jumlah keseluruhan pemberian dos pertama dan kedua vaksin di negara ini kini lebih sejuta orang.

Tan Sri Lee memaklumkan, antara langkah yang boleh diambil adalah memberikan perhatian yang penuh terhadap usaha pendaftaran vaksin.

Kerajaan perlu pastikan pendaftaran vaksin mendapat sambutan menggalakkan daripada masyarakat berikutan sambutan yang dingin akan menjejaskan imuniti kelompok.

Langkah lain, Kementerian Komunikasi dan Multimedia bersama Kementerian Kesihatan perlu lebih agresif dalam mempromosi kepada masyarakat kebaikan dan kelebihan mengambil vaksin serta menerangkan keburukan daripada tidak mengambil vaksin.

Selain itu, Tan Sri Lee menjelaskan, kerajaan juga disarankan untuk mewujudkan stesen bergerak di kawasan perumahan pedalaman seperti kawasan estet dan FELDA untuk mendaftarkan warga emas yang tidak mahir menggunakan internet.


Selesai kemelut, Duta Belgium mohon adakan perbincangan

KAJANG, 20 April - Malaysia akan berbincang dengan Belgium bulan hadapan berhubung isu boikot produk sawit tempatan.

Perbincangan dibuat susulan larangan penggunaannya sebagai bahan biofuel oleh Belgium selain halangan import.

Selain sawit, kedua-dua pihak juga akan menyentuh mengenai industri koko negara.


Maahad Tahfiz al-Quran Wal-Qiraat dikenakan PKPD

KUALA LUMPUR, 20 April - Maahad Tahfiz al-Quran Wal-Qiraat, Pulai Chondong, Machang, Kelantan dikenakan Perintah Kawalan Pergerakan Diperketatkan (PKPD) bermula esok selama 14 hari.

Kenyataan Menteri Kanan (Pertahanan), Datuk Seri Ismail Sabri Yaakob, menyebut PKPD terpaksa dibuat selepas Kementerian Kesihatan (KKM) melaporkan berlaku peningkatan mendadak kes positif jangkitan COVID- di maahad tahfiz berkenaan.

Kenyataan menjelaskan, setakat ini, KKM telah melaksanakan 243 ujian saringan di lokaliti berkenaan dengan 97 kes positif COVID-19 dicatatkan.

Selepas membuat penilaian risiko, kerajaan bersetuju melaksanakan PKPD di Maahad Tahfiz al-Quran Wal-Qiraat bermula esok hingga 4 Mei ini.

PKPD dilaksanakan bagi memudahkan KKM mengadakan saringan secara bersasar, seterusnya mengekang penularan jangkitan COVID-19 ke komuniti luar.


Pembayaran dividen KWSP sehingga 75 tahun, KWSP sahkan ia kenyataan lama dan tidak terpakai

KUALA LUMPUR, 20 April - Kenyataan mengenai pembayaran dividen Kumpulan Wang Simpanan Pekerja (KWSP) sehingga umur 75 tahun yang tular ketika ini, merupakan kenyataan lama dan tidak lagi terpakai.

Justeru KWSP mengingatkan ahli supaya berwaspada terhadap maklumat tidak sahih, yang dihebahkan melalui media sosial.

Pada masa sama ahli juga perlu mengesahkan sumber serta tarikh maklumat tersebut Ahli turut dinasihatkan supaya tidak berkongsi atau menghebahkan maklumat tidak sahih. Untuk mendapatkan maklumat sahih mereka digalakkan merujuk saluran komunikasi rasmi KWSP. Berkuatkuasa 1 Januari 2017, ahli yang memilih untuk mengekalkan sebahagian daripada simpanan mereka dalam akaun KWSP akan terus menerima bayaran dividen ke atas simpanan tersebut sehingga berumur 100 tahun.Langkah ini diperkenal susulan pindaan terhadap Akta KWSP 1991.Ia membolehkan ahli yang memilih untuk mengekalkan simpanan, akan terus menerima manfaat hasil gandaan dividen, sehingga semua simpanan dikeluarkan ahli.KWSP akan memaklumkan kepada ahli dan hanya akan memindahkan sebarang simpanan yang tidak dituntut apabila ahli berumur 100 tahun.Sebarang tuntutan selepas pemindahan tersebut boleh dibuat melalui Pendaftar Wang Tidak Dituntut.


Dua ditahan disyaki ubah suai surat rentas negeri

KUALA LUMPUR, 20 April - Seorang lelaki dan seorang wanita di tahan di Terminal Bersepadu Selatan (TBS) ibu negara kerana disyaki memalsukan surat rentas negeri.

Kejadian disedari pekerja kaunter ketika mereka mahu membeli tiket bas.

Menurut Ketua Polis Daerah Cheras; ACP Mohamed Mokhsein Mohamed Zon, lelaki tempatan dan wanita Vietnam itu ditahan malam semalam.

Penjual tiket yang ragu dengan kesahihan surat rentas negeri bertindak membawa suspek ke pondok polis TBS.

Siasatan mendapati, borang rentas negeri itu pernah dikeluarkan dan ia dipakai semula dengan pengubahsuaian.

Kedua-dua suspek direman mengikut Kanun Prosedur Jenayah.


Kes positif COVID-19 dalam kalangan murid, 2 sekolah ditutup 7 hari

JOHOR BAHRU, 20 April - Dua sekolah di Johor Bahru, Johor, diarah tutup7 hari mulai hari ini, berikutan terdapat kes positif COVID-19, dalam kalangan murid.

Sekolah berkenaan, masing-masing, Sekolah Kebangsaan Taman Daya dan Sekolah Menengah Kebangsaan Taman Daya Tiga.

Kesemua guru dan kontak rapat, di sekolah berkenaan diarah menjalani ujian saringan COVID-19.  Sehingga kini, kira–kira separuh daripada mereka telah menjalani ujian berkenaan dan tiada kes positif dicatatkan. Beliau turut memaklumkan situasi COVID-19 di sekolah-sekolah di negeri ini, terkawal.  Pihak kesihatan dan Majlis Keselamatan Negeri sentiasa melakukan pemantauan bagi membendung penularan pandemik berkenaan. Beliau berkata demikian selepas merasmikan Program Bubur Lambuk Johorfm Pandu Lalu Sucinya Ramadhan di Kompleks Penerangan dan Penyiaran Sultan Iskandar, Johor Bahru.


Harga makanan ayam dipengaruhi pasaran luar

PUTRAJAYA, 20 April - Harga dedak ayam atau makanan ternakan yang mengandungi kacang soya dan jagung dipengaruhi harga pasaran antarabangsa.

Namun, Menteri Pertanian dan Industri Makanan, Datuk Seri Dr. Ronald Kiandee tidak menafikan komponen makanan haiwan ini memberi impak kepada kenaikan harga ayam.

Pihaknya telah mengadakan sesi libat urus bersama Kementerian Perdagangan Dalam Negeri dan Hal Ehwal Pengguna serta pihak industri bagi mengawal isu kenaikan harga ayam.

Beliau berkata demikian pada Majlis Pengagihan bubur lambuk di Putrajaya.


Seorang doktor antara dua individu ditahan terlibat sindiket pemalsuan rekod kelahiran

PUTRAJAYA, 20 April - Seorang doktor swasta antara dua individu yang ditahan Jabatan Pendaftaran Negara (JPN) semalam disyaki terbabit dengan lebih 200 kes sindiket pemalsuan maklumat kelahiran sejak 2009.

Doktor berkenaan ditahan di Putrajaya manakala seorang lagi suspek yang aktif melakukan kegiatan itu di Kuala Lumpur, Selangor dan Pulau Pinang dicekup di rumahnya di Melaka.

Ketua Pengarah JPN, Datuk Ruslin Jusoh menegaskan, dengan tertangkapnya kedua-dua individu terbabit, pihaknya dapat menyelesaikan sebahagian daripada kes berkenaan melibatkan sebuah klinik bersalin swasta di Petaling Jaya.

Berdasarkan modus operandi sindiket, pasangan yang tidak mempunyai anak ditawar anak angkat dan didaftarkan sebagai anak kandung.

Doktor yang terlibat pula menandatangani dan mengesahkan Borang Daftar Kelahiran JPN.LM01

Siasatan mendapati setiap urusan dikenakan bayaran antara RM8,000 dan RM20,000.

Rekod kelahiran kanak-kanak terbabit telah disenarai hitam.

Justeru beliau menyeru agar ibu bapa mereka hadir dan memberi kerjasama dengan JPN untuk menyelesaikan siasatan.

Manakala, kebanyakan bayi yang didaftarkan itu kini berumur antara 12 dan 16 tahun dengan identiti sebenar ibu kandung mereka tidak diketahui.

Datuk Ruslin menegaskan segala maklumat sedia ada dalam daftar kelahiran akan dikemas kini dan dibetulkan, iaitu dengan membuang maklumat ibu bapa terlibat, manakala status warganegara kanak-kanak itu akan menjadi ‘belum ditentukan’ kerana identiti ibu bapa sebenar tidak diketahui.

JPN juga akan melakukan siasatan dalaman bagi melihat sama ada terdapat anggotanya terlibat dalam sindiket.


COVID-19, 7 lagi kluster dikesan

PUTRAJAYA, 20 April - 7 lagi kluster baharu dikenal pasti di Sarawak, Selangor, Kuala Lumpur, kelantan dan Pulau Pinang.

Menurut Ketua Pengarah Kesihatan Tan Sri Dr Noor Hisham Abdullah, ia meliputi empat Kluster Komuniti, Satu Kluster pendidikan, satu kluster sekolah dan satu kluster tempat kerja.

Kluster komuniti melibatkan dua kluster di Sarawak iaitu Kluster Tengah Betong dan Kluster Sungai Rian.Masing-masing satu kluster baharu komuniti iaitu Kluster Jalan Meranti di Selangor dan Kluster Taman Dato Senu dikesan di Kuala Lumpur.Kluster pendidikan pula melibatkan Kluster Pasir Mas- Pohon Tanjung di Kelantan.Manakala Kluster baharu sekolah melibatkan Kluster Jalan Padang Lallang di Pulau Pinang.Satu kluster baharu tempat kerja juga dikenalpasti di Pulau pinang iaitu Kluster Hala Kampung Jawa.7 kluster tamat pada hari ini, menjadikan jumlah kluster aktif setakat hari ini sebanyak 340 kluster.


Vaksinasi petugas barisan hadapan selesai akhir bulan ini

BUKIT KATIL, 20 April - Pemberian vaksin kepada petugas barisan hadapan dijangka selesai sepenuhnya akhir bulan ini.

Menteri Penyelaras Program Imunisasi COVID-19 Kebangsaan, Khairy Jamaluddin berkata, sekurang-kurangnya 95% daripada sejumlah 571,000 petugas barisan hadapan telah menerima dos pertama vaksin di bawah fasa pertama program berkenaan. Beliau berkata demikian selepas mengadakan lawatan di Pusat Pemberian Vaksin (PPV) Dewan Tun Ali di Bukit Katil.  Hari pertama program suntikan vaksin fasa kedua semalam menyaksikan kira-kira 84% penerima yang mendapat janji temu hadir di tiga PPV yang dibuka di Melaka.


Isu Kesihatan Mental, Dasar Kaunseling Negara akan diperkenalkan

PUTRAJAYA, 20 April - Dasar Kaunseling Negara akan diperkenal bagi menangani isu kesihatan mental dalam kalangan masyarakat dengan pemerkasaan perkhidmatan kaunseling.

Menurut Kementerian Pembangunan Wanita, Keluarga dan Masyarakat (KPKWM) perkara terbabit dipersetujui dalam Mesyuarat Majlis Sosial Negara yang dipengerusikan Perdana Menteri.

Mesyuarat memutuskan penglibatan semua kementerian adalah perlu bagi menangani isu kesihatan mental.Pelan Tindakan Warga Emas akan digubal sebagai persediaan menghadapai hari tua negara menjelang 2030.Mesyuarat turut setuju memperkasakan aktiviti sukarelawan dengan memperkenalkan Skim Bank Masa.


Palsu maklumat rentas negeri untuk berbulan madu, 'Instafamous' dan suami dipenjara

KUALA LUMPUR, 20 April - Padah memberi maklumat palsu untuk merentas negeri pada Mac lalu, pasangan suami isteri masing-masing dipenjara sehari serta didenda RM2,500 seorang oleh Mahkamah Majistret Kuala Lumpur.

Iram Naz Hafiz Sabir Muhammed, 24 tahun dan suaminya, Azharique Shah Abdul Jalil, 23 tahun mengaku bersalah selepas kertas pertuduhan dibaca di hadapan Majistret Wong Chai Sia.

Mengikut pertuduhan, semasa membuat permohonan permit pergerakan Perintah Kawalan Pergerakan Bersyarat (PKPB) untuk merentas negeri, pasangan ini telah memberi maklumat palsu secara bertulis kepada Ketua Polis Balai Wangsa Maju iaitu ASP Fairul Nizam Anuar.

Ia sebagai meminta kebenaran bertulis untuk merentas negeri Johor.

Pasangan suami isteri yang juga usahawan perniagaan henna ini mengetahui bahawa maklumat yang diberikan pada 15 Mac lalu adalah tidak benar.


YDP Agong, Permaisuri zahir ucapan takziah di atas pemergian ayahanda Tengku Permaisuri Selangor

KUALA LUMPUR, 20 April - Yang di-Pertuan Agong Al-Sultan Abdullah Ri'ayatuddin Al-Mustafa Billah Shah menzahirkan ucapan takziah kepada Sultan Selangor dan Tengku Permaisuri Selangor atas kembalinya ke rahmatullah ayahanda Tengku Permaisuri Selangor, Allahyarham Abdul Rahman Baba.

Ucapan sama turut dirakamkan Raja Permaisuri Agong Tunku Hajah Azizah Aminah Maimunah Iskandariah menerusi kenyataan yang dimuat naik menerusi laman sosial Facebook Istana Negara. Seri Paduka Baginda berdua turut menzahirkan rasa sedih di atas pemergian Allahyarham dan menzahirkan harapan agar seluruh keluarga Allahyarham sabar serta tabah menghadapi suasana sedih dan pilu ini.Al-Sultan Abdullah dan Tunku Azizah mendoakan agar roh Allahyarham dicucuri rahmat dan ditempatkan dalam kalangan mereka yang beriman.


Jenazah ayahanda Tengku Permaisuri Selangor selamat disemadikan

SHAH ALAM, 20 April - Jenazah ayahanda Tengku Permaisuri Selangor, Abdul Rahman Baba selamat disemadikan di Makam Diraja Shah Alam kira-kira pukul 2.40 petang tadi.

Kira-kira 200 orang terdiri daripada kerabat diraja, orang kenamaan dan rakyat jelata hadir pada upacara pemakaman itu bagi memberi penghormatan terakhir.

Jenazah Allahyarham tiba di Makam Diraja sekitar pukul 2 petang.Jenazah diiringi Sultan Selangor Sultan Sharafuddin Idris Shah dan Tengku Permaisuri Selangor Tengku Permaisuri Norashikin serta Raja Muda, Tengku Amir Shah.Terdahulu, jenazah Allahyarham Abdul Rahman disembahyangkan di Masjid Sultan Salahudin Abdul Aziz Shah, sekitar 9 pagi.Allahyarham meninggal dunia akibat sakit tua di kediamannya di Shah Alam kira-kira pukul 3.40 pagi tadi.


220 usahawan sertai 'Warna Warni Aidilfitri 2021' pasarkan produk kraf untuk Hari Raya

KUALA LUMPUR, 20 April - 220 usahawan menyertai program Warna Warni Aidilfitri 2021 bermula 15 April lalu hingga 2 Mei depan bagi memberi peluang kepada mereka memasarkan produk kraf dalam persiapan menyambut Hari Raya Aidilfitri.

Menurut Menteri Pelancongan, Seni dan Budaya Datuk Seri Nancy Shukri 100 usahawan menyertai promosi tersebut di Kompleks Kraf Kuala Lumpur manakala 120 lagi di lapan lokasi pusat beli-belah terpilih di beberapa negeri.

Promosi dilakukan secara aktif dan konsisten bagi meningkatkan kesedaran pengguna bahawa produk kraf tidak hanya untuk golongan tertentu sebaliknya bersifat universal.

Ia dibuka bermula 10 pagi hingga 6 petang (Isnin hingga Khamis) dan 10 pagi hingga 10 malam (Jumaat hingga Ahad) di Kompleks Kraf Kuala Lumpur, Jalan Conlay.

Orang ramai boleh melayari laman sesawang www.motac.gov.my serta sosial media rasmi Kraftangan Malaysia bagi mendapatkan maklumat lanjut berkenaan program ini.


MOTAC perinci draf SOP umrah dan haji

KUALA LUMPUR, 20 April - Kementerian Pelancongan Seni dan Budaya (MOTAC) telah mula merangka draf Prosedur Operasi Standard bagi membenarkan rakyat Malaysia menunaikan umrah dan haji.

Menterinya, Datuk Seri Nancy Shukri menjelaskan ia akan diperincikan khususnya dari aspek keselamatan.

Perincian itu perlu bagi memastikan ia memenuhi syarat dan SOP ditetapkan Arab Saudi.

MOTAC akan merangka SOP berkenaan, seterusnya akan dibawa kepada Majlis Keselamatan Negara dan Kementerian Kesihatan untuk dipertimbang.


Pelaku tuduh KKM manipulasi data boleh dikenakan tindakan

PORT DICKSON, 20 April - Orang ramai diingatkan supaya tidak sewenang-wenangnya membuat tuduhan di media sosial kononnya Kementerian Kesihatan (KKM) sengaja memanipulasi data harian kes positif COVID-19.

Tegas Menteri Kanan Pertahanan, Datuk Seri Ismail Sabri Yaakob, pelaku boleh dikenakan tindakan undang-undang di bawah Ordinan Darurat.

Beliau berharap orang ramai dapat bersama-sama membantu tugas KKM dan pihak berkuasa untuk menjaga kepentingan semua rakyat.

Datuk Seri Ismail Sabri ditemui media selepas mengadakan lawatan sekitar Port Dickson, Negeri Sembilan.


Lebih 145,000 PATI daftar Pelan Rekalibrasi

PUTRAJAYA, 20 April - Pelan Rekalibrasi Pendatang Asing Tanpa Izin (PATI) yang dilancarkan November lalu berjaya memungut RM35.1 juta.

Menteri Dalam Negeri Datuk Seri Hamzah Zainudin, berkata jumlah ini merupakan kutipan daripada kompaun dan pas khas yang dikenakan terhadap warga asing yang mahu kembali ke negara asal.

Seramai 145,830 PATI mendaftar dengan Program Rekalibrasi Tenaga Kerja dan Program Rekalibrasi Pulang. Difahamkan kira-kira 72,000 daripada mereka yang berdaftar memilih untuk pulang semula ke negara masing-masing manakala lebih 73,000 PATI mahu kekal bekerja di negara ini.

Beliau berucap pada Majlis Anugerah Perkhidmatan Cemerlang Tahun 2020 Jabatan Imigresen di Putrajaya.


PDRM hanya pertimbang enam alasan rentas negeri

KUALA LUMPUR, 20 April - Kelulusan bagi permohonan rentas negeri diperketat bagi mengawal penularan COVID-19.

Menurut Timbalan Ketua Polis Negara, Datuk Seri Acryl Sani Abdullah Sani, PDRM hanya akan mempertimbang enam alasan daripada pemohon sebelum membenarkan perjalanan merentas negeri.

Antaranya bagi tujuan pekerjaan, kecemasan dan kematian ahli keluarga terdekat, perubatan, pendidikan serta menemui pasangan jarak jauh.

Pergerakan rentas negeri bagi tujuan sosial, hadiri kenduri kahwin dan sebarang jenis majlis adalah DILARANG.

Mereka yang mendapat kelulusan untuk merentas negeri hanya dibenarkan melakukan perjalanan pada hari Isnin hingga Khamis sahaja.

Pergerakan pada hujung minggu iaitu hari Jumaat hingga Ahad, tidak dibenarkan.

Rentas negeri hanya dibenarkan bagi kematian keluarga terdekat iaitu ibu bapa, anak dan adik-beradik sahaja.

Dalam pada itu, semua ketua polis daerah dan pasukan pemantau juga digerakkan bagi memantau pematuhan prosedur operasi standard (SOP) pengunjung di bazar ramadan dan pasar malam.


"Kempen Jalinan Lebaran", tawar hadiah lebih RM300,000

ANGKASAPURI, 19 April - Sempena Ramadan dan menjelang Aidlifitri kali ini, para pelanggan Bank Rakyat berpeluang memenangi pelbagai hadiah menarik bernilai lebih RM300,000 mulai hari ini.

Peluang memenangi hadiah menerusi "Kempen Jalinan Lebaran" itu ditawarkan sehingga 30 Jun depan.

Justeru, Ketua Pegawai Pemasaran dan Komunikasi Bank Rakyat Nizam Sani menyeru orang ramai menyertai kempen langganan beberapa produk.30 pemenang bertuah akan menerima hadiah menarik, meliputi pulangan tunai keseluruhan bernilai RM180,000.Selain itu, 10 pelanggan produk Pembiayaan Mikro/Koperasi berpeluang memenangi pakej penjenamaan produk RM10,000.Pelanggan Kad Kredit i-Bank Rakyat pula hanya perlu melakukan transaksi minimum RM250 dalam satu resit di mana-mana 50 rakan dagang terpilih untuk menikmati diskaun menarik.Nizam Sani menyatakannya ketika menyantuni barisan hadapan warga berita ehwal semasa di Wisma Berita, Angkasapuri.Ini tahun ke-8 Bank Rakyat dan RTM menjalin hubungan korporat dan pemasaran.


Vaksin COVID-19: Belum ada data klinikal mengenai keperluan dos ketiga

PUTRAJAYA, 19 April - Malaysia akan menyediakan pelan jangka panjang bagi menghadapi kemungkinan dos ketiga vaksin COVID-19 diperlukan pada masa depan.

Bagaimanapun, Menteri Penyelaras Program Imunisasi COVID-19 Kebangsaan, Khairy Jamaluddin berkata setakat ini, belum ada sebarang data klinikal mengenai keperluan dos ketiga.

Beliau mengulas kenyataan Ketua Pegawai Eksekutif Pfizer, Albert Bourla mengenai kemungkinan dos ketiga diperlukan dalam tempoh setahun.

Dalam pada itu, Khairy memaklumkan, Malaysia akan menerima tambahan 177,840 dos vaksin Pfizer secara berperingkat menerusi tiga siri penghantaran bulan ini.

Bulan depan, 1.03 juta dos vaksin lagi akan diterima.

Turut dijangka tiba pada Mei, 500,000 dos vaksin Sinovac keluaran China.

Dalam pada itu, Khairy memaklumkan, hanya sembilan daripada 272,19 petugas barisan hadapan yang selesai melengkapkan dos kedua vaksin dijangkiti COVID-19.

Ini bermakna, kadar kebolehjangkitan dalam kalangan petugas barisan hadapan yang sudah menerima dua suntikan penuh vaksin hanya sekitar 0.003 peratus.


Mukim Endau dan Triang dikenakan PKP

KUALA LUMPUR, 19 April - Perintah Kawalan Pergerakan (PKP) akan dilaksanakan di mukim Endau dan mukim Triang, Mersing, Johor, berkuat kuasa esok hingga 3 Mei.

Ia berikutan penularan kes Kluster Kampung Air Batang di kedua-dua lokaliti berkenaan.

Pada masa sama, Perintah Kawalan Pergerakan Diperketatkan (PKPD) di Kampung Murni C, Nabawan, Sabah akan ditamatkan esok.

Berdasarkan kenyataan Menteri Kanan Pertahanan, Datuk Seri Ismail Sabri Yaakob, Perintah Kawalan Pergerakan (PKP) terpaksa dilaksanakan di mukim Endau dan mukim Triang berikutan 69 kes positif direkodkan.

Pelaksanaan PKP di kedua-dua lokaliti tersebut berikutan masih terdapat kes baharu dikesan walaupun telah melebihi dua tempoh inkubasi serta mengelak penularan ke lokaliti lain.

Manakala PKPD di Kampung Murni C, Nabawan ditamatkan berikutan penurunan kes selain kluster yang terkawal dengan kes terakhir direkodkan pada 13 April lalu.


Khairy nafi Malaysia bertindak perlahan proses pemberian vaksin COVID-19

PUTRAJAYA, 19 April - Menteri Penyelaras Program Imunisasi COVID-19 Kebangsaan, Khairy Jamaluddin menolak dakwaan kononnya Malaysia bertindak perlahan atau lambat dalam urusan pemberian vaksin COVID-19.

Buktinya, 1.14 juta dos telah diberikan kepada individu layak daripada keseluruhan 1.55 juta bekalan yang diterima, setakat ini.

Sehingga kini, 701,812 individu telah menerima dos pertama vaksin COVID-19.

Manakala 443,029 individu lagi selesai melengkapkan dua dos.


Jumlah kes positif COVID-19, meningkat 45% minggu lalu

PUTRAJAYA, 19 April - Jumlah kes positif COVID-19 meningkat 45 peratus minggu lalu, berbanding minggu sebelumnya.

Menurut Menteri Kesihatan, Datuk Seri Dr. Adham Baba, 13,742 kes positif COVID-19 atau puratanya 1,963 kes sehari dilaporkan sejak 11 April hingga semalam.Manakala, 9,507 kes keseluruhan direkodkan selama seminggu bermula 4 April lalu.

Jelas beliau, peningkatan kes harian positif COVID-19, sebenarnya telah dikesan sejak tiga minggu lalu.49 kematian akibat COVID-19 dilaporkan minggu lalu, meningkat 3.71 peratus berbanding minggu sebelumnya. Beliau memaklumkannya pada sidang media.


Suntikan vaksin: 500,000 guru akan diberi keutamaan

PUTRAJAYA, 19 April - Kira-kira 500,000 guru sekolah kerajaan dan swasta di seluruh negara, akan diberi keutamaan untuk menerima vaksin COVID-19 pada fasa kedua Program Imunisasi.

Menteri Penyelaras Program Imunisasi COVID-19 Kebangsaan Khairy Jamaluddin Abu Bakar Khairy berkata, keputusan dibuat Jawatankuasa Khas Jaminan Akses Bekalan Vaksin COVID-19 yang mengambil kira risiko penularan dan kes jangkitan di sekolah.

Bagaimanapun, pemberian kepada guru tertakluk kepada bekalan vaksin COVID-19.

Setakat ini, seramai 11,902 daripada 54,537 guru yang menghidap penyakit kronik sudah menerima suntikan dos pertama, pada fasa pertama program imunisasi.

Bakinya 42,635 orang akan menerima suntikan dos kedua vaksin pada fasa kedua.


14 lagi kluster baharu dikenal pasti, 6 daripadanya kluster pendidikan

PUTRAJAYA, 19 April - 14 lagi kluster baharu dikenal pasti hari ini melibatkan, 7 negeri iaitu Kelantan, Sabah, Johor, Kedah, Sarawak, Perak, dan Selangor.

6 daripadanya melibatkan kluster pendidikan termasuk satu kluster sekolah.

Ketua Pengarah Kesihatan, Tan Sri Dr Noor Hisham Abdullah dalam kenyataan menyebut, Sarawak mencatatkan tiga kluster baharu iaitu Sungai Duan, Sungai Passin dan Sungai Selitut.Johor turut merekodkan tiga kluster baharu iaitu Jalan Cahaya Baru, Cyber Park dan Jalan Medan Aliff.Jumlah kluster dengan pertambahan kes baharu hari ini melibatkan 63 kluster.Kluster dengan pertambahan kes baharu tertinggi melibatkan Kluster Sungai Duan, 62 kes, Kluster Kampung Domis, 55 kes dan Kluster Jalan Sulah 16, 42 kes.


Microsoft Malaysia terus sokong aspirasi MyDigital

PUTRAJAYA, 19 April - Microsoft Malaysia akan terus menyokong aspirasi MyDigital negara selain memperkasa perniagaan untuk membina ketahanan digital.

Pengarah Urusan Microsoft Malaysia, K. Raman dalam sidang media berkata, penubuhan pusat data serantau di negara ini akan menyediakan capaian kemudahan awan Microsoft serba lengkap meliputi Microsoft Azure, Microsoft 365, Dynamic 365 dan Power Platform.

Tambahnya, kerjasama awam dan swasta merupakan faktor pendorong penting untuk memacu ekonomi digital.

Pihaknya juga akan membentuk MyDigital Alliance Leadership Council untuk mengemukakan cadangan merangka dasar pengkomputeran awan pertama dan asli digital.

Sementara itu, Naib Presiden Eksekutif merangkap Presiden Microsoft Global Sales, Jean Philippe Courtois berkata, pengumuman tersebut merupakan kejayaan besar syarikat berkenaan sepanjang 28 tahun beroperasi di negara ini.


Pusat data serantau Microsoft bakal wujud 19,000 peluang pekerjaan

PUTRAJAYA, 19 April - Pusat data serantau pertama di Malaysia akan ditubuhkan bagi menyediakan perkhidmatan awan diyakini dengan tahap keselamatan data dan privasi bertaraf dunia.

Perdana Menteri, Tan Sri Muhyiddin Yassin berkata, penubuhan pusat data oleh Microsoft Corporation itu, akan mewujudkan 19,000 peluang pekerjaan termasuk 4,000 yang berkaitan teknologi maklumat (IT).

Tan Sri Muhyiddin melancarkan inisiatif 'Microsoft Bersama Malaysia' di Putrajaya.

Beliau berkata, menurut Perbadanan Data Antarabangsa hasil pelaburan pusat data serantau akan memberi kesan berganda.

Ia bakal menjana RM28.30 hasil pendapatan ekosistem awan tempatan, bagi setiap RM4.20 daripada pendapatan awan Microsoft Malaysia menjelang 2024.

Jelas Tan Sri Muhyiddin bagi memanfaatkan 'data raya', Malaysia memerlukan tulang belakang bukan sahaja dari segi penyambungan dan penyimpanan data.

Tetapi juga modal insan yang dilengkapkan dengan kemahiran sains data.

Perdana Menteri juga mengalu-alukan perkongsian awam-swasta yang dibentuk Microsoft dan rakan kongsinya termasuk Unit Pemodenan Tadbiran dan Perancangan Pengurusan Malaysia (MAMPU), Tabung Pembangunan Sumber Manusia (HRDF), Petronas, Celcom dan Grab.

Di bawah perkongsian tersebut, ia akan membantu meningkatkan kemahiran hingga satu juta rakyat Malaysia pada akhir tahun 2023.


Pasangan suami isteri boleh memohon vaksinasi bersama

PUTRAJAYA, 19 April - Menteri Penyelaras Program Imunisasi COVID-19 Kebangsaan, Khairy Jamaluddin berkata, pasangan suami isteri yang layak menerima vaksin COVID-19 pada fasa kedua ini boleh memohon untuk mendapatkan vaksin pada tarikh, waktu dan lokasi yang sama.

Permohonan kemaskini janji temu boleh dibuat menerusi talian 1800-888-828.


Fasa kedua Program Imunisasi COVID-19 Kebangsaan bermula

PUTRAJAYA, 19 April - 10 negeri termasuk Wilayah Persekutuan Labuan memulakan fasa kedua Program Imunisasi COVID-19 Kebangsaan (PICK) hari ini.

Menteri Penyelaras PICK, Khairy Jamaluddin berkata, untuk sepanjang hari ini, 9,916 individu bakal menerima suntikan vaksin.

Mereka terdiri daripada warga emas, orang kurang upaya (OKU) dan golongan berisiko tinggi yang memiliki sejarah penyakit kronik.

Selain Labuan, negeri terlibat adalah Kedah, Melaka, Negeri Sembilan, Pahang, Pulau Pinang, Perlis, Terengganu, Sabah dan Sarawak.

30 Pusat Pemberian Vaksin (PPV) tambahan bukan kesihatan turut dibuka.

Dewan 2020 di Perlis mencatatkan kumpulan terbesar divaksinasi iaitu 924 orang.

Beliau memaklumkannya pada sidang media di Putrajaya.

Setakat ini, 1.43 juta warga emas sudah mendaftar untuk mendapatkan vaksin, 136,798 (OKU) manakala individu berisiko tinggi pula mencecah 2 juta orang.

Jumlah itu dijangka meningkat sebaik bekalan vaksin tambahan diterima selain program kesedaran dan galakan pendaftaran vaksin dilaksana secara berterusan kementerian berkaitan.


Pemberian atas kepentingan negara, individu, pasukan negara ke aksi antarabangsa dibenar terima suntikan vaksin

PUTRAJAYA, 19 April - Individu dan pasukan yang mewakili negara untuk pertandingan antarabangsa dibenar untuk menerima suntikan vaksin COVID-19.

Menteri Penyelaras Program Imunisasi COVID-19 Kebangsaan, Khairy Jamaluddin Abu Bakar berkata, pemberian vaksinasi tersebut atas kapasiti kepentingan negara.

Menurutnya, kes beberapa pemain badminton negara yang dijangkiti COVID-19 selepas menyertai pertandingan di luar negara juga antara faktor keputusan itu dibuat.


PICK fasa kedua di Pulau Pinang, 2,024 individu bakal divaksin

PULAU PINANG, 19 April - Seramai 2,024 individu akan menerima vaksin hari ini melibatkan 5 pusat Pemberian Vaksin (PPV) seluruh negeri.

Menurut Pengarah Kesihatan Negeri Pulau Pinang, Datuk Dr. Asmayani Khalib, pemberian vaksin fasa kedua hari ini dijalankan serentak di semua PPV.Penerima hari ini juga termasuk 411 warga emas dan orang kurang upaya (OKU) di PPV Kompleks Masyarakat Penyayang.


Isu kenaikan harga Ayam: KPDNHEP keluarkan 40 notis kepada pemborong, penternak

PUTRAJAYA, 19 April - Susulan kenaikan mendadak harga ayam, Kementerian Perdagangan Dalam Negeri dan Hal Ehwal Pengguna (KPDNHEP) melaksanakan Operasi Antipencatutan 8.0 bermula 15 April lalu.

Menterinya Datuk Seri Alexander Nanta Linggi memaklumkan, sepanjang operasi pada 15 dan 16 April, 40 notis dikeluarkan.

24 daripadanya kepada pemborong yang disyaki mencatut dan 16 kepada penternak atas kesalahan sama.

Analisis awal mendapati harga makanan ternakan iaitu soya dan jagung yang kebanyakannya diimport dari Argentina dan Brazil, merekodkan kenaikan.

Sekali gus menjejaskan harga ayam dalam rantaian bekalan dari peringkat ladang kepada pemborong, peruncit dan pengguna.

Datuk Seri Alexander berkata, KPDNHEP juga melaksanakan Ops Pantau di seluruh negara bermula Selasa lepas, membabitkan bazar ramadan, pasar awam serta pasar raya dan kedai runcit, dengan tumpuan terhadap peniaga ayam, daging dan ikan.

Sehingga 16 April, sebanyak 5,768 premis diperiksa dan 27 kes direkodkan atas pelbagai kesalahan.

Sejak 13 April , KPDHHEP menerima 15 aduan masing-masing berkaitan harga ayam dan ikan, dua mengenai sayur dan satu aduan tentang harga daging.


Perlu badan kawal selia "p-hailing" disiplin dan kebajikan penghantaran makanan dipantau

JOHOR, 19 April - Kerajaan bersama agensi dan kementerian berkaitan akan mencari pendekatan bersepadu termasuk keperluan mewujudkan badan kawal selia perkhidmatan penghantar makanan bermotosikal, "p-hailing" di negara ini.  Menurut Menteri Pengangkutan, Datuk Seri Dr. Wee Ka Siong langkah itu, bagi membela nasib dan kebajikan kira-kira 100,000 pekerja perkhidmatan itu selain memastikan pemandu sentiasa berhemah dan mematuhi peraturan jalan raya ditetapkan.

Tambahnya, Jabatan Pengangkutan Jalan akan mengadakan kempen kesedaran bagi memastikan golongan berkenaan sentiasa mematuhi peraturan jalan raya.

Skim pelindungan e-hailing pula telah dilancarkan pada 9 April lalu bertujuan melindungi individu terlibat semasa mengendalikan perkhidmatan tersebut.

Datuk Seri Dr. Wee berkata demikian selepas mempengerusikan Mesyuarat MCA Johor.


SOP berkaitan ibadah haji dan umrah sedia dibentang kepada MKN dan KKM

ARAB SAUDI, 19 April - Hasil perbincangan berkenaan prosedur operasi standard (SOP) bersama pihak berwajib di Arab Saudi berkaitan ibadah haji dan umrah akan dibawa kepada perhatian Majlis Keselamatan Negara (MKN) dan Kementerian Kesihatan Malaysia (KKM).

Bagaimanapun, setakat ini, Arab Saudi masih belum membuat sebarang ketetapan mengenai pelaksanaannya musim ini.  Jelas Menteri di Jabatan Perdana Menteri (Hal Ehwal Agama) Datuk Dr Zulkifli Mohamad Al-Bakri, pertimbangan Arab Saudi membenarkan pelaksanaannya juga adalah tertakluk pada status pengambilan vaksin kepada jemaah haji.  Tambahnya, kerajaan Arab Saudi memandang serius berkenaan trend semasa jangkitan COVID-19 sekaligus menjadikannya lebih berhati-hati dalam membuat sebarang pertimbangan.  Dalam masa sama, pihaknya memberitahu persiapan menghadapi musim haji tahun ini sedang giat dijalankan dan sentiasa bersiap sedia dengan sebarang keputusan sekiranya dibenarkan berbuat demikian.


KKM gerakan petugas ke Kelantan, bantu landaikan keluk COVID-19

TANGKAK, 19 April - Kementerian Kesihatan (KKM) akan menggerakkan petugas-petugasnya ke Kelantan, bagi membantu melandaikan keluk COVID-19 di negeri itu.  Menteri Kesihatan, Datuk Seri Dr Adham Baba berkata, ia susulan peningkatan kes dikesan di negeri itu, sejak kebelakangan ini.

Pihaknya menjangka bilangan kes berkenaan akan menunjukan trend penurunan, pada masa akan datang.  Beliau berkata demikian semasa menghadiri Program Malaysia Prihatin Vaksinasi COVID-19 Peringkat Daerah Tangkak, Johor.


Polis buru syarikat perjudian cetus kontroversi iklan judi raya

PUTRAJAYA, 18 April - Timbalan Pengarah (Risikan Operasi), Jabatan Siasatan Jenayah Bukit Aman, Datuk Dev Kumar berkata, polis sedang memburu syarikat perjudian dalam talian yang menerbitkan video iklan Aidilfitri berunsur perjudian yang tular di media sosial .

Beliau yakin dapat mengesan syarikat tersebut hasil siasatan terhadap 13 individu terlibat dalam penghasilan video iklan berkenaan.

Polis juga sedang mengesan seorang lelaki dikenali sebagai Loh Kee Hoe, 35 tahun yang dipercayai 'dalang utama' mengarahkan pembikinan dua video tersebut.

Kes disiasat mengikut Seksyen 505 Kanun Keseksaan, Seksyen 233 Akta Komunikasi dan Multimedia dan Seksyen 4(1)(g) Akta Rumah Judi Terbuka 1953.


PKPD di Maahad Tahfiz Sains, Kelantan bermula esok, PKPD dilanjutkan di 5 lokaliti Besut Terengganu

PUTRAJAYA, 18 April - Berkuat-kuasa ESOK, Maahad Tahfiz Sains Tanah Merah, Kelantan dikenakan Perintah Kawalan Pergerakan diperketatkan (PKPD) selama 2 minggu.

Menteri Kanan Pertahanan, Datuk Seri Ismail Sabri Yaakob memaklumkan, 43 kes positif COVID-19 direkodkan dengan kadar kebolehjangkitan yang tinggi di lokaliti tersebut.

Setakat ini, Kementerian Kesihatan, KKM telah melaksanakan 396 ujian saringan. Pelaksanaan PKPD itu untuk memudahkan KKM melaksanakan saringan secara bersasar serta mengekang penularan ke komuniti luar.Sementara itu, PKPD dilanjutkan sehingga 27 April ini di lima lokaliti sekitar Hulu Besut Terengganu.Ia membabitkan Kampung Belaoh, Kampung PPRT Belaoh Baru, Kampung Keruak, Kampung Pak Sik dan Felcra Keruak.Sehingga kini, KKM telah melaksanakan 2,038 ujian saringan dan daripada jumlah itu 103 kes positif COVID-19 direkodkan.309 baki sampel saringan sedang menunggu keputusan.


KJ turun padang ajak warga kota daftar vaksinasi, menjelang fasa 2 Program Imunisasi COVID-19 Kebangsaan

KUALA LUMPUR, 18 April - Menjelang Fasa Kedua Program Imunisasi Covid-19 Kebangsaan yang akan bermula esok, Menteri penyelaras, Khairy Jamaluddin Abu Bakar dengan kerjasama Jabatan Penerangan Wilayah Persekutuan, turun padang melaksanakan Kempen pendaftaran vaksin COVID-19.

Program Info on Wheels JAPEN itu diadakan di sekitar di PPR Seri Perlis 2, Keramat dan PPR Sg Bonus, Jalan Air Panas di ibu negara.

Khairy Jamaluddin dan petugas Japen Wilayah Persekutuan membantu golongan warga emas, orang kurang upaya, OKU serta golongan rentan yang berpenyakit kronik mendaftar untuk vaksinasi fasa kedua di kawasan perumahan berkenaan.Pelbagai kaedah pendaftaran dipraktikkan termasuk penggunaan MySejahtera dan pendaftaran menerusi laman web.Kaunter pendaftaran juga dibuka bagi memudahkan pendaftaran secara manual bagi mereka yang tidak mempunyai aplikasi MySejahtera.Turut dijalankan adalah hebahan bahan promosi pendaftaran vaksinasi serta penerangan berkaitan.


3 kluster tempat kerja, 1 kluster komuniti dan pendidikan dikenal pasti

PUTRAJAYA, 18 April - Lagi lima kluster baharu dikenal pasti hari ini, tiga kluster tempat kerja dan masing-masing satu kluster komuniti dan kluster berkaitan institusi pendidikan.

Jangkitan melibatkan tiga buah negeri iaitu Selangor, Johor dan Sarawak.

Ketua Pengarah Kesihatan, Tan Sri Dr Noor Hisham Abdullah dalam kenyataan menyebut, Selangor mencatatkan dua kluster baharu iaitu Kluster Selat Klang dan Kluster Tapak Bina Cahaya Alam.Kluster Selat Klang melibatkan daerah Klang dan Petaling melibatkan 25 kes positif telah dikesan.Kluster Tapak Bina Cahaya Alam pula melibatkan daerah Petaling apabila 20 kes positif dikesan.Sarawak turut mencatatkan 2 kluster baharu, iaitu Kluster Tarat Tani dan Kluster Jalan Bintulu Sibu.Kluster Tarat Tani melibatkan 21 kes positif melibatkan daerah Serian.Manakala Kluster Jalan Bintulu Sibu pula melibatkan 11 kes di daerah Tatau dan Bintulu.Johor mencatatkan satu kluster baharu, iaitu Kluster Jalan Perindustrian Satu di daerah Muar.Seramai 254 kes positif dikesan dalam kluster tersebut.


Fasa ke-2 suntikan vaksin, KKMM mohon pengamal media turut diberi keutamaan

PUTRAJAYA, 18 April - Menteri Komunikasi dan Multimedia, Datuk Saifuddin Abdullah menyatakan pihaknya telah mengemukakan permohonan agar pemberian vaksin kepada pengamal media disegerakan, memandangkan mereka sebahagian daripada petugas barisan hadapan.

Katanya, beliau telah menangguhkan pengambilan vaksin COVID-19 kerana mahu bersama-sama pengamal media untuk menerimanya.

Datuk Saifuddin memaklumkan demikian dalam sidang media di Putrajaya.


Jangan tularkan video judi raya

PUTRAJAYA, 18 April - Orang ramai diingatkan agar tidak memuat naik semula dan menularkan video iklan Aidilfitri berunsur perjudian dalam talian di media sosial.

Pengerusi Suruhanjaya Komunikasi dan Multimedia (MCMC), Dr Fadhlullah Suhaimi Abdul Malek menegaskan, individu ingkar berdepan tindakan undang-undang.

Beliau memaklumkannya pada sidang media di Putrajaya.

Setakat ini, MCMC telah meminta penyedia platform termasuk Facebook, Youtube dan Twitter menurunkan 61 kandungan video berkenaan.

13% sudah diturunkan berdasarkan pelanggaran terma perkhidmatan manakala selebihnya masih dalam proses penilaian penyedia platform.


Video iklan judi raya langgar etika dan prinsip kebebasan media

PUTRAJAYA, 18 April - Video iklan Aidilfitri berunsur perjudian yang tular di media sosial sejak dua hari lalu, melanggar etika dan prinsip kebebasan media di negara ini.

Tegas Menteri Komunikasi dan Multimedia, Datuk Saifuddin Abdullah, penerbitan dan penyebarannya turut mengganggu ketenangan umat Islam berpuasa.

Siasatan menyeluruh akan dilakukan sebelum tindakan tegas dikenakan terhadap pesalah bagi mengelak isu sama berulang termasuk semasa perayaan kaum lain.

Beliau memaklumkannya pada sidang media khas di Putrajaya.

Setakat ini, 13 individu telah disiasat berhubung penghasilan dua video iklan raya berunsur perjudian termasuk pengarah produksi, jurukamera serta para pelakonnya.


Sumbangan kewangan sosial pacu ekonomi, sosial masyarakat

ARAU, 18 April- Masyarakat perlu merebut peluang melaksanakan sumbangan kewangan sosial Islam. Raja Muda Perlis, Tuanku Syed Faizuddin Putra Jamalullail bertitah, sumbangan kewangan sosial seperti menunaikan zakat, berwakaf, hibah, sedekah, nazar dan amanah menjadi amalan para sahabat dan generasi terdahulu sehingga menjadi pemacu kepada kekuatan ekonomi dan sosial masyarakat. Kepercayaan juga perlu diberi kepada Majlis Agama Islam dan Adat Istiadat Melayu Perlis (MAIPs) selaku agensi yang bertanggungjawab menguruskan pelaksanaannya. Baginda bertitah demikian sempena Program Ihyak Ramadan 1442 Hijrah di Anjung Tinjau Barat Bangunan Canselori, Universiti Malaysia Perlis di Pauh Putra. Pada majlis itu, Tuanku Syed Faizuddin menyempurnakan penyerahan sumbangan wakaf MAIPs berupa peralatan asrama kepada Pusat Pertubuhan Kebajikan Asrama Yatim Negeri Perlis.


Banjir kilat: Bomba selamatkan mangsa terperangkap di dua daerah

JOHOR BAHRU, 18 April- Pasangan warga emas yang terperangkap dalam rumah ketika banjir kilat di Kampung Laut Batu 91, Skudai, Johor Bahru, Johor, petang semalam diselamatkan Jabatan Bomba dan Penyelamat Malaysia (JBPM). Pasangan yang berusia 70 tahun dan 80 tahun itu dipindahkan menggunakan bot ke Pusat Pemindahan Sementara Balai Raya Kampung Melayu Batu 10 hingga air surut.

Komander Operasi Balai Bomba dan Penyelamat (BBP) Skudai, Penolong Kanan Penguasa Bomba Mohd Riduan Akhyar berkata, 14 anggota bersama pacuan empat roda, bot dan dua jentera dari BBP Skudai dibantu BBP Kempas dihantar ke lokasi selepas menerima panggilan kecemasan, 4.36 petang.Operasi tamat 7:54 malam. Sementara itu, di Iskandar Puteri, tiga individu yang terperangkap dalam dua kereta akibat banjir kilat di Jalan Sentral 24, Taman Nusa Sentral, petang semalam, turut diselamatan JBPM.  Menurut Komander Operasi BBP Iskandar Puteri, Pegawai Bomba Kanan II Mohd Anuar Mohd Amdzah, lapan anggota bersama sebuah jentera ke lokasi dan ketiga-tiga individu berkenaan, berjaya dibawa keluar dari kenderaan masing-masing.


Langgar SOP, bazar Ramadan bakal ditutup 3 hari

SEREMBAN, 18 April- Bazar Ramadan di Negeri Sembilan yang didapati melanggar Prosedur Operasi Standard (SOP) bakal dikenakan tindakan penutupan tiga hari.

Kerajaan negeri juga turut menyerahkan kepada pihak berkuasa untuk mengenakan tindakan terhadap mana-mana penganjur bazar yang ingkar. Ketika menyatakan perkara itu, Menteri Besar, Datuk Seri Aminuddin Harun berkata, laporan yang diterima setakat ini, menyatakan bahawa beberapa kesesakan berlaku di bazar Ramadan kawasan Nilai. "Peringatan telah diberi, mereka akan ditutup selama tiga hari jika ingkar SOP."

"Kita serah pada pihak polis atau penguatkuasa sekiranya perlu diambil tindakan."

"Bagi pihak kerajaan negeri, mana-mana bazar Ramadan yang ingkar SOP diminta tutup selama tiga hari."Beliau berkata demikian selepas Program Integrasi Sosial dan Outreach Rujukan Raya Tanpa COVID-19 bersama Agensi Anti Dadah Kebangsaan (AADK) di Seremban 2.


COVID-19 di Kelantan: Sekolah dan institusi pendidikan ditutup

KOTA BHARU, 18 April- Mulai hari ini, semua sekolah di tujuh daerah Perintah Kawalan Pergerakan (PKP) di Kelantan ditutup sehingga 24 April.Keputusan dicapai dalam satu mesyuarat petang semalam berikutan peningkatan ketara kes COVID-19 yang dilaporkan berlaku di negeri itu terutama di sekolah sama ada berpunca daripada guru atau murid.

Turut di tutup, tadika, termasuk tadika swasta yang berdaftar dengan Kementerian Pendidikan di tujuh daerah berkenaan.  Dalam surat pekeliling yang di keluarkan malam tadi, Pengarah Jabatan Pendidikan Negeri (JPN), Zulkernai Fauzi memaklumkan, semua murid yang tinggal di asrama perlu kekal berada di asrama. Manakala sekolah-sekolah yang ditutup perlu melaksanakan Pengajaran dan Pembelajaran di Rumah (PdPR). Pada masa sama, Pejabat Pendidikan Daerah (PPD) telah diminta untuk membuat pemantauan setiap hari kepada murid asrama agar benar-benar sihat dan tidak bergejala.


Vaksin COVID-19: Segera berdaftar demi kelangsungan sektor sosial dan ekonomi

JOHOR BAHRU, 18 April- Kerajaan Negeri Johor merayu rakyat di negeri itu agar segera berdaftar di MySejahtera bagi Program Imunisasi COVID-19 Kebangsaan.Ia bagi memastikan sektor sosioekonomi kembali berjalan lancar, malah bagi mempercepatkan proses pembukaan sempadan antara Malaysia dan Singapura.

Exco Pelaburan, Pembangunan Usahawan dan Sumber Manusia Negeri Johor, Datuk Mohd Izhar Ahmad berkata, hanya 40 peratus daripada lebih tiga juta penduduk sahaja yang sudah berdaftar di MySejahtera.

Pihaknya sedang mengatur program turun padang bagi membantu rakyat yang tiada kemudahan internet dan telefon pintar terutamanya warga emas untuk mendaftar.

"Kita akan umumkan di mana lokasi yang telah ditetapkan untuk kita lancarkan serentak."

"Semua akan turun padang, beri kerjasama untuk mendaftar, jangan ketinggalan."

Tambahnya, bagi kawasan Dewan Undangan Negeri (DUN) Larkin, program turun padang diadakan di Taman Suria, Bandar Baru Uda, pasar Kampung Melayu, Ungku Mohsin dan kawasan sekitarnya.Beliau berkata demikian dalam sidang media Majlis Pelancaran Aplikasi Ode Jee di Johor Bahru.


Sinovac: Pharmaniaga masih menunggu NPRA sebelum proses pengisian dan pembotolan dilakukan

KUALA LUMPUR, 18 April- Syarikat farmaseutikal tempatan, Pharmaniaga Berhad masih menunggu kelulusan Bahagian Kawal Selia Farmasi Negara (NPRA) untuk menjalankan proses pengisian dan pembotolan vaksin Sinovac.Menurut Pengarah Urusan Kumpulan, Datuk Zulkarnain Md Eusope, pihaknya telah menghantar hasil laporan ujian kestabilan kepada NPRA bagi melengkapkan proses mendapat kelulusan itu.

Setelah mendapat kelulusan, pihaknya menjangkakan sebanyak dua juta dos vaksin Sinovac dapat dikeluarkan pada setiap bulan.

"Kita telah membawa hampir 400,000 dos vaksin dari China."

"Untuk fasa pertama seperti yang diminta oleh pihak kerajaan, kita telah membekalkan 200,000 dos dan ianya akan dibekalkan dalam masa terdekat."

"Kita juga sedang menunggu keputusan daripada NPRA setelah kita hantar laporan pada minggu lepas, kita harap sebelum akhir bulan ini keputusannya adalah baik."

Datuk Zulkarnain ditemui media, pada Program Jalinan Kasih Ramadan Pharmaniaga di Shah Alam, Selangor.Mengulas mengenai bekalan vaksin bagi fasa kedua Program Imunisasi COVID-19 Kebangsaan, beliau berkata, bekalan vaksin sedia ada daripada syarikat Sinovac adalah mencukupi buat masa ini.


Belum reda iklan pertama, SKMM kesan satu lagi iklan judi sempena Aidilfitri

PUTRAJAYA, 17 April - Suruhanjaya Komunikasi dan Multimedia (SKMM) mengesan satu lagi penyiaran iklan mengajak umat Islam berjudi bagi mendapatkan dana balik kampung sempena Aidilfitri. SKMM telah menghubungi penyedia platform seperti Facebook, Twitter dan YouTube untuk menurunkan kandungan tersebut kerana dianggap mendatangkan mudarat kepada masyarakat.

Kenyataan suruhanjaya itu menjelaskan, video sedemikian dimuat naik menerusi platform yang berpangkalan di luar negara dan wujud pertambahan mendadak selepas dimuat naik semula oleh pengguna media sosial.

Ia menyukarkan proses melupuskan penyebaran dan kawalan kandungan. Setakat ini, 61 kandungan telah diminta untuk diturunkan.

13% sudah diturunkan berdasarkan pelanggaran terma perkhidmatan manakala selebihnya masih dalam proses penilaian penyedia platform.

Justeru SKMM meminta kerjasama semua pengguna media sosial lebih bertanggungjawab serta melaporkan kepada pihak berkuasa mengenai penyebaran video-video yang bercanggah dengan norma masyarakat Malaysia.

Menurut polis, video kedua itu dilakukan syarikat produksi yang sama seperti video pertama.


Agihan bubur lambuk Kampung Baru, lebih 3,000 pek disumbangkan Bank Islam

KUALA LUMPUR, 17 April - Masjid Jamek Kampung Baru, Kuala Lumpur yang sinonim dengan bubur lambuk setiap kali bulan puasa, dipilih oleh Bank Islam Malaysia Berhad (BIMB) untuk program agihan bubur lambuk.

Lebih 3,000 pek bubur lambuk disediakan secara gotong-royong oleh Ahli Jawatankuasa Masjid dan sukarelawan Bank Islam untuk diedarkan kepada anggota beruniform serta orang ramai di sekitar ibu negara.

Menurut Ketua Pegawai Eksekutif BIMB, Mohd Muazzam Mohamed, sejumlah RM17,530 diperuntukkan untuk program Ramadan ini. Selain itu seramai 15 orang asnaf terpilih di sekitar kawasan Kampung Bharu menerima sumbangan berupa barangan keperluan dapur dan wang tunai, berjumlah RM300. Selain itu, zakat bernilai RM5,000 juga diserahkan BIMB kepada masjid tersebut.Bersempena Ramadan tahun ini, hampir RM174,000 diperuntuk BIMB bagi merancakkan program-program kebajikan bagi manfaat segenap lapisan masyarakat termasuk pejuang barisan hadapan serta media.


Tujuan utama vaksin COVID-19 untuk kurangkan gejala teruk jangkitan virus

KUALA LUMPUR, 17 April - Menteri Penyelaras Program Imunisasi COVID-19 Kebangsaan, Khairy Jamaluddin Abu Bakar menerusi laman Twitter mengulas isu 40 petugas kesihatan dijangkiti COVID-19 selepas melengkapkan dos vaksinasi berkata, tujuan utama vaksin COVID-19 adalah untuk mengurangkan gejala teruk jangkitan virus berkenaan.

Ini termasuk mengurangkan risiko sehingga boleh menyebabkan kematian, dimasukkan ke Unit Rawatan Rapi (ICU), penggunaan alat bantuan pernafasan dan seumpamanya.

Perkara tersebut sekali gus mengurangkan beban kepada sistem kesihatan.

Ujarnya, jangkitan boleh berlaku namun pada kadar yang jauh lebih rendah serta gejala tidak serius.

Justeru, beliau menyarankan orang ramai terus mendaftar pengambilan vaksin COVID-19.


Petugas kesihatan divaksin COVID-19 alami gejala yang tidak teruk

PUTRAJAYA, 17 April - Definisi vaksinasi lengkap adalah hanya selepas dua minggu suntikan dos terakhir atau dos kedua.

Justeru, tidak ada sesiapa yang terjamin selamat sehingga semua orang selamat.

Ketua Pengarah Kesihatan, Tan Sri Dr Noor Hisham Abdullah berkata, walaupun vaksin COVID-19 membawa sedikit harapan dalam perjuangan melawan pandemik tersebut namun orang ramai diingatkan untuk tidak mengabaikan langkah-langkah kesihatan awam selepas vaksinasi mereka lengkap.

Menerusi hantaran Facebook beliau memaklumkan, seramai 142 petugas kesihatan dijangkiti selepas menerima dos pertama manakala 244 orang pula dijangkiti sebelum menerima vaksin berkenaan.

Selain itu, 40 petugas kesihatan dijangkiti COVID-19 selepas melengkapkan dos vaksinasi mereka dengan sembilan orang dilaporkan dijangkiti setelah lebih dua minggu menerima dos kedua sementara 31 lagi dijangkiti dalam tempoh kurang daripada dua minggu selepas inokulasi.

Ujarnya, semua petugas kesihatan yang dijangkiti COVID-19 selepas menerima sekurang-kurangnya satu dos vaksin mengalami gejala yang tidak teruk.

Justeru, beliau meminta orang ramai agar terus mematuhi semua langkah pencegahan COVID-19.


Bekalan daging mencukupi, sepanjang ramadan dan Aidilfitri

PASIR MAS, 17 April - Bekalan daging lembu dalam negara mencukupi sepanjang ramadan hingga musim perayaan Aidilfitri.

Timbalan Menteri Pertanian Dan Industri Makanan Dua,Datuk Che Abdullah Mat Nawi berkata, 10,000 daripada 36,000 tan bekalan daging yang diperuntukkan sepanjang tahun ini merupakan keperluan sepanjang bulan puasa ini dan Aidilfiri.

Jumlah itu melibatkan 27,000 tan daging import dan manakala bakinya daging segar tempatan.Beliau menyatakan perkara itu kepada pemberita selepas membuat lawatan lokasi penternakan arnab baka pedaging Golden Rabbitry Farm di Pasir Mas.


Jumlah kes sembuh meningkat namun jangkitan baharu terus melebihi angka 2,000

PUTRAJAYA, 17 April - Kes baharu COVID-19 di Malaysia masih mencatat angka lebih 2,000 dengan dengan 2,331 kes.

Ia menjadikan jumlah kes aktif meningkat kepada 19,094.

Tiga negeri mencatat kes tertinggi adalah Selangor, Sarawak dan Kuala Lumpur.

Lima kematian dicatat menjadikan jumlah kematian meningkat kepada 1,370 kes.


Mayat ditemukan terbakar, Polis sedang kenal pasti identiti

KUALA NERUS, 17 April - Mayat tanpa identiti ditemui terbakar di tepi jalan di Kampung Padang Air, Kuala Nerus pagi tadi.

Kejadian disedari seorang tukang sapu, Mohd Hamdan Abdul Manaf kira-kira jam 7:15 pagi ketika memulakan kerja di lokasi kejadian.

Jelasnya, dia ternampak asap dalam semak berhampiran sebelum memeriksa kawasan tersebut. Menurut Ketua Polis Daerah Kuala Terengganu, ACP Abdul Rahim Md Din, ketika ditemukan sebahagian besar anggota badan mangsa telah terbakar dan pihaknya sedang mengenal pasti jantina serta identiti mangsa. Mayat mangsa kemudian dibawa ke Unit Forensik Hospital Sultanah Nur Zahirah Kuala Terengganu untuk proses bedah siasat dan kes disiasat mengikut Seksyen 302 Kanun Keseksaan.


MAIPs pemegang amanah tunggal harta wakaf di Perlis

ARAU, 17 April- Raja Muda Perlis, Tuanku Syed Faizuddin Putra Jamalullail yang juga Yang DiPertua MAIPs dan Canselor UniMAP bertitah agar umat Islam di negeri itu melaksanakan ibadah wakaf melalui Majlis Agama Islam dan Adat Istiadat Melayu Perlis (MAIPs). Titah baginda, MAIPs merupakan pemegang amanah tunggal harta wakaf di Perlis.

Umat Islam turut disarankan agar mensasarkan pencapaian peribadi dalam melaksanakan ibadah wakaf. Baginda bertitah demikian ketika menghadiri Majlis Bicara Ilmu bertajuk ‘Ke Mana Pergi Harta Kita?’ yang diadakan di Auditorium Bangunan Canselori, Universiti Malaysia Perlis (UniMAP), Pauh Putra, Arau. UniMAP antara institusi pendidikan yang aktif melaksanakan ibadah wakaf, antaranya Tabung Wakaf Penapis Air dengan 20 unit penapis air ditempatkan di 19 kolej kediaman universiti. Selain itu, terdapat beberapa projek wakaf lain seperti Wakaf Tunai dan Wakaf Apartmen Pelajar.


Zakat fitrah dalam talian, tahap kesedaran umat islam semakin meningkat

PENDANG, 16 April - Lembaga Zakat Negeri Kedah, LZNK, berjaya membuat kutipan zakat fitrah berjumlah RM29,000 hanya dalam tempoh empat hari Ramadan.

Daripada jumlah itu, RM25,000 dibayar secara dalam talian.

Ketua Pegawai Eksekutif LZNK, Syeikh Zakaria Othman berkata, angka tersebut menunjukkan tahap kesedaran umat Islam untuk membayar zakat fitrah di awal Ramadan khususnya secara dalam talian semakin meningkat.    Pihaknya menjangkakan jumlah kutipan zakat fitrah di Kedah akan meningkat sebanyak M900,000 iaitu RM11.5 juta berbanding RM10.6 juta tahun lalu.Beliau ditemui selepas Majlis Penyerahan Zakat Fitrah oleh Raja Muda Kedah,Tengku Sarafuddin Badlishah ibni Al-Aminul Karim Sultan Sallehuddin di Masjid An-Nur Kampung Tanjung Setol, Pendang, Kedah.  Terdahulu, Tengku Sarafuddin Badlishah turut menunaikan Solat Jumaat bersama kira-kira 200 jemaah.   Kadar zakat fitrah di Kedah tahun ini ialah RM7, RM14 dan RM21.  Orang ramai yang ingin menunaikan zakat fitrah secara dalam talian boleh melayari laman web: https://jom.zakatkedah.com.my.


Promosi Warna-warni Hari Raya Aidilfitri, sasar jualan produk kraf lebih RM1.8 juta

KUALA LUMPUR, 16 April - Promosi Warna-Warni Hari Raya Aidilfitri, anjuran agensi Kraftangan Malaysia menyasarkan jualan produk kraf lebih RM1.8 juta.

Ketua Pengarahnya Ibrahim Ismail berkata jualan itu memberi peluang kepada usahawan tempatan untuk memasarkan produk kraf sempena persiapan menyambut Hari Raya Aidilfitri.

Promosi Warna-Warni Hari Raya Aidilfitri turut diadakan serentak di tujuh lokasi pusat beli-belah di peringkat negeri.Beliau menghadiri pusat jualan Promosi Warna-Warni Hari Raya Aidilfitri di Kompleks Kraftangan Kuala Lumpur.Jualan kali ini melibatkan seratus 20 usahawan dalam pelbagai bidang kraf serta produk dan perkhidmatan sempena Aidilfitri. Promosi Warna-Warni Hari Raya Aidilfitri berlangsung 18 hari bermula semalam hingga 2 Mei ini di Kompleks Kraftangan Kuala Lumpur.Ia dibuka mulai 10 pagi hingga 6 petang Isnin hingga Jumaat.Manakala, pada hari Jumaat hingga Ahad operasi dilanjutkan hingga 10 malam.


COVID-19 : 2,551 kes baharu, 7 kluster baharu dikesan

KUALA LUMPUR, 16 April - Kes baharu harian COVID-19 kekal di atas angka 2,000 dengan pertambahan 403 kes.

Sebanyak 2,551 kes berbanding semalam 2,148 kes, mengatasi kes sembuh 1,524.Tiga negeri mencatat kes tertinggi, adalah Sarawak 960, Selangor 590 dan Kuala Lumpur 245 serta dua kes kematian turut dilaporkan.

7 kluster baharu direkodkan hari ini dengan tiga daripadanya melibatkan penularan tempat kerja.

Kluster Jalan Kia Peng dilaporkan di Kuala Lumpur, selain Kluster Jalan Balakong yang membabitkan daerah Hulu Langat, Selangor.Kluster Jalan Sultan Iskandar pula dilaporkan di Bintulu, Sarawak.

Selain itu, dua kluster pusat tahanan turut dilaporkan menerusi Kluster DTI Sandakan di Sabah, manakala Kluster DTI Lenggeng pula dikenal pasti di Negeri Sembilan melibatkan daerah Seremban dan Port Dickson.

Daerah Bintulu, Sarawak juga merekodkan pertambahan kluster komuniti dinamakan Kluster Jepak.Turut dilaporkan, kluster melibatkan institusi pendidikan dinamakan Kluster Sri Layang yang dikesan di daerah Bentong, Pahang. Ini menjadikan jumlah semasa kluster aktif sebanyak 346, manakala 7 lagi kluster diisytihar tamat.


PKPD di tiga lokaliti diteruskan hingga 30 April

KUALA LUMPUR, 16 April - Perintah Kawalan Pergerakan Diperketatkan (PKPD) di tiga lokaliti diteruskan sehingga 30 April ini akibat peningkatan kes mendadak dalam tempoh seminggu.

Ia melibatkan Institut Aminuddin Baki dan Kuarters Kakitangan, Sri Layang, Bentong, Pahang, Kolej Tahfiz Sains Nurul Aman, Kok Lanas, Kota Bharu, Kelantan serta Taman Tawau Lama serta Kampung Batu Payung, Tawau, di Sabah.

Menteri Kanan Pertahanan, Datuk Seri Ismail Sabri Yaakob dalam kenyataannya berkata , lima kes positif telah dilaporkan daripada sembilan ujian saringan yang dilakukan di Taman Tawau Lama.

Manakala di Kampung Batu Payung, lapan orang didapati positif, hasil 12 ujian saringan yang telah dilaksanakan.

Bagi Kolej Tahfiz Sains Nurul Aman, Kok Lanas, Kota Bharu, sebanyak 31 kes positif COVID-19 telah direkodkan daripada 56 ujian saringan dilakukan.

Dalam pada itu, 420 ujian saringan telah dilakukan di Institut Aminuddin Baki dan Kuarters Kakitangan, Sri Layang, Bentong, Pahang dan daripada jumlah itu 15 kes positif COVID-19 telah direkodkan.

Dalam pada itu, 82 individu ditahan semalam atas kesalahan ingkar prosedur operasi standard (SOP) PKP dan dikenakan kompaun.

Antara kesalahan yang direkodkan termasuk tidak memakai pelitup muka (21 kes), gagal merekodkan butiran diri ( 15), tiada penjarakan fizikal (14), aktiviti pusat hiburan (2) dan lain-lain (30 kes). 3 pendatang asing tanpa izin ditangkap dan 4 kenderaan darat turut dirampas hasil Op Benteng.


SKMM arah gugur iklan raya promosi judi di media sosial

PUTRAJAYA, 16 April - Suruhanjaya Komunikasi dan Multimedia Malaysia (SKMM) telah mengarahkan penyedia platform media sosial Facebook, Twitter dan YouTube untuk menggugurkan iklan yang mempromosikan aktiviti judi itu.

Ia jelas melanggar terma perkhidmatan serta piawaian komuniti ditetapkan.

Pada masa sama, pihak terlibat seperti produksi dan pelakon perlu lebih peka untuk tidak turut sama bersubahat dalam kegiatan berkenaan yang jelas merupakan satu kesalahan.

Penyedia kandungan harus mengikuti kod kandungan yang sesuai dengan norma masyarakat Malaysia yang majmuk.

Kegiatan itu tertakluk di bawah Akta Rumah Perjudian Terbuka 1953 di bawah bidang kuasa polis.


2 hari berturut-turut, kes positif harian COVID-19 di atas angka 2,000

PUTRAJAYA, 16 April - Kes baharu harian COVID-19 kekal di atas angka 2,000 dengan pertambahan 403 kes.

Sebanyak 2,551 kes berbanding semalam 2,148 kes, mengatasi kes sembuh 1,524.

Tiga negeri mencatat kes tertinggi adalah Sarawak 960, Selangor 590 dan Kuala Lumpur 245.


KKM sedia bekerjasama percepat perolehan vaksin CanSino untuk Sarawak

KUALA LUMPUR, 16 April - Kementerian Kesihatan (KKM) sedia bekerjasama dengan kerajaan Sarawak bagi mempercepatkan perolehan vaksin CanSino buatan China untuk digunakan di negeri itu.

Menteri Kesihatan Datuk Seri Dr Adham Baba berkata, kerajaan persekutuan memahami keperluan vaksin satu dos khususnya bagi rakyat yang tinggal di kawasan pedalaman.

Beliau mengulas mengenai permintaan Timbalan Ketua Menteri Sarawak Datuk Douglas Uggah Embas yang mengesahkan memohon sekitar 600-800,000 dos CanSino.

Datuk Douglas membuat permohonan itu semasa mengadakan perjumpaan dengan Menteri Penyelaras Program Imunisasi COVID-19 Kebangsaan (PICK) Khairy Jamaluddin.

Datuk Seri Dr. Adham berkata, Malaysia akan menerima sekitar 3.5 juta dos vaksin CanSino dari China secara berperingkat mulai bulan ini.

Beliau ditemui media selepas menyaksikan Majlis Memorandum Persefahaman antara Persatuan Bulan Sabit Merah Malaysia (PBSMM) dan Pfizer (Malaysia) di ibu negara.

Turut hadir, Pengerusi Kebangsaan PBSMM, Tunku Puteri Intan Safinaz Almarhum Sultan Abdul Halim Muadzam Shah.


Senator Datuk Guan Dee angkat sumpah Timbalan Menteri Persekutuan

KUALA LUMPUR, 16 April - Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan menyempurnakan Istiadat Pengurniaan Surat Cara Pelantikan dan Sumpah Simpan Rahsia, Timbalan Menteri Persekutuan, Senator Datuk Guan Dee Koh Hoi.

Datuk Guan Dee, 69 tahun, merupakan Setiausaha Agung Parti Solidariti Tanah Airku (STAR) dan mengesahkan akan memegang portfolio Timbalan Menteri Pelancongan, Seni dan Budaya (MOTAC).

Majlis yang berlangsung di Istana Negara disaksikan Perdana Menteri, Tan Sri Muhyiddin Yassin, Ketua Hakim Negara, Tun Tengku Maimun Tuan Mat dan Ketua Setiausaha Negara, Tan Sri Mohd Zuki Ali.

Turut hadir, Menteri Pelancongan, Seni dan Budaya, Datuk Seri Nancy Shukri dan Menteri Pertanian dan Industri Makanan, Datuk Seri Dr Ronald Kiandee.


KKM tunggu laporan WHO, keberkesanan vaksin ke atas varian baharu COVID-19

PUTRAJAYA, 16 April - Vaksin COVID-19 yang digunakan sekarang mampu melindungi penerimanya daripada varian UK B.1.1.7 dan South African B.1.351.

Menteri Kesihatan, Datuk Seri Dr Adham Baba berkata bagaimanapun pihaknya masih menunggu laporan daripada Pertubuhan Kesihatan Sedunia (WHO) dan Pusat Kawalan dan Pencegahan Penyakit Amerika Syarikat (CDC) berhubung kesan vaksin terhadap dua varian berkenaan.

KKM sebelum ini memaklumkan telah mengesan 17 kes positif COVID-19 jangkitan tempatan yang dikenal pasti dijangkiti dengan varian South African B.1.351 di Malaysia.

Selain itu terdapat pertambahan dua kes COVID-19 varian UK B.1.17 yang menjadikan keseluruhan lima kes di negara ini.


Tindakan drastik tutup bazar Ramadan, jika pelanggaran SOP berterusan

GEORGE TOWN, 16 April - Ketua Polis Negeri, Datuk Sahabudin Abd Manan berkata, arahan penutupan akan dibuat melalui perbincangan bersama PBT sekiranya pihak penganjur gagal mengawal keadaan di bazar Ramadan.

Beliau berkata demikian ketika meninjau Bazar Ramadan di Queen Street George Town.  Menurutnya, situasi di bazar berkenaan masih lagi terkawal.

Sementara itu, lima sampel makanan di lokasi berkenaan diambil Bahagian Kualiti dan Keselamatan Makanan Pejabat Kesihatan Daerah Timur Laut.  Ia bagi memantau etika pengendali makanan supaya kebersihan makanan dapat dijamin.


Perak akan tutup bazar Ramadan jika SOP tidak dipatuhi

IPOH, 16 April - Bazar Ramadan di Perak akan ditutup sekiranya Prosedur Operasi Standard, SOP masih tidak dipatuhi dan pelbagai aduan diterima. Exco Perumahan, Kerajaan Tempatan dan Pelancongan Perak, Datuk Nolee Ashilin Datuk Mohammed Radzi memaklumkan kerajaan negeri sedia mempertimbang keputusan tersebut.

Justeru, beliau sekali lagi mengingatkan kepada Pihak Berkuasa Tempatan, PBT dan penganjur bazar Ramadan agar memastikan SOP dipatuhi pengunjung bagi mengekang penularan COVID19.

Beliau turut menasihati pengunjung agar lebih bertanggung jawab apabila berkunjung ke bazar ramadan terutama yang membawa kanak-kanak kerana membabitkan keselamatan mereka.


Semarak Ramadan: JKKN anjur pelbagai program hybrid

SEREMBAN, 16 April- Selaras norma baharu, Jabatan Kebudayaan dan Kesenian Negara (JKKN) menganjurkan program Ramadan 2021 secara hybrid iaitu sebahagian secara dalam talian manakala sebahagian lagi secara bersemuka di lapangan dengan mematuhi Prosedur Operasi Standard (SOP) ketat.

Menurut Ketua Pengarahnya, Mesran Mohd Yusop, ia diharap menjadi pencetus kepada perancangan program seterusnya.Beliau ditemui pada Majlis Perasmian Program Semarak Ramadan 2021 JKKN Negeri Sembilan di Seremban.


Kriteria pemilikan rumah PR1MA kekal untuk skim 'Rent To Own'

PUTRAJAYA, 16 April - Kriteria untuk memiliki kediaman Perbadanan PR1MA Malaysia, PR1MA adalah kekal, walaupun pembelian dilakukan menerusi skim sewa untuk dimiliki, RTO yang akan dilancarkan Jun ini.

Pengerusinya, Datuk Seri Dr Shahidan Kassim berkata, kelayakan untuk pembeli kediaman itu adalah mengikut polisi PR1MA sedia ada.

Ini termasuk boleh dibeli sebagai kediaman pertama atau kedua sahaja dan pendapatan isi rumah individu atau keluarga iaitu suami dan isteri antara RM2,500 hingga RM15,000 sebulan.

Antara kriteria lain pemilikan kediaman PR1MA adalah pembeli mestilah warganegara Malaysia dan berstatus bujang atau berkahwin serta berumur 21 tahun ke atas.

Menurut beliau, pihaknya akan meneruskan kriteria yang ditetapkan sebelum ini dan memberi jaminan projek yang dilaksanakan, mampu dimiliki oleh pembeli golongan M40.

Beliau juga mengakui wujud beberapa isu seperti kelewatan projek, namun PR1MA komited dalam memastikan lebih banyak rumah mampu milik untuk golongan berkenaan.


Tahap pematuhan SOP bazar Ramadan di Kedah mengecewakan

ALOR SETAR, 16 April- Kerajaan Negeri Kedah tidak menolak kemungkinan semua bazar Ramadan di negeri itu ditutup sekiranya pengunjung dan peniaga tidak mematuhi Prosedur Operasi Standard (SOP) ditetapkan.

Menteri Besarnya, Muhammad Sanusi Md Nor berkata, tahap pematuhan SOP di bazar Ramadan seluruh Kedah ketika ini, amat mengecewakan.

Muhammad Sanusi dalam kenyataan menerusi laman rasmi Facebook beliau berkata, ia berdasarkan laporan yang diterima daripada penguatkuasa Pihak Berkuasa Tempatan (PBT) di bazar-bazar Ramadan seluruh negeri itu setakat semalam.  Katanya, SOP tidak dipatuhi oleh sebahagian besar para peniaga dan pengunjung.  Beliau memberi peringatan, sebarang kecuaian dan kealpaan terhadap SOP boleh mencetuskan kluster baharu COVID-19.Ia seterusnya membawa kepada penutupan semua bazar Ramadan seluruh negeri yang menjadi sumber rezeki para peniaga sepanjang Ramadan ini.


JAWI sentiasa pastikan ahli kariah manfaatkan pengisian sepanjang Ramadan

KUALA LUMPUR, 16 April - Jabatan Agama Islam Wilayah Persekutuan, JAWI sentiasa memastikan pengimarahan rumah ibadah di seluruh negeri dapat dioptimumkan.

Ini menerusi pelbagai bentuk pengisian serta penyaluran bantuan bagi dimanfaat ahli kariah sepanjang Ramadan ini.

Pengarah JAWI, Datuk Mohd Ajib Ismail berkata, kekurangan dana tabung-tabung masjid dan surau antara faktor menyukarkan usaha merealisasikannya.

Ia ekoran majoriti rumah ibadah tidak dibenarkan beroperasi sepanjang tempoh pelaksanaan PKP sebelum ini.

Justeru JAWI terus bekerjasama dengan Majlis Agama Islam Wilayah Persekutuan, MAIWP dalam membantu pihaknya melancarkan setiap gerak kerja merealisasikan pelan pengimarahan masjid dengan lebih berkesan terutama melibatkan soal dana.

Tambah beliau, program Dapur It’am 4.0 diteruskan sebagai pelengkap membantu meringankan beban anak kariah sekitar Wilayah Persekutuan.